title: (miss)understood

text: Osan "(miss)understood"-albumin kappaleista on säveltänyt Sweetbox-yhtyeen GEO. Kappaleissa on sama melodia, mutta Hamasaki on kirjoittanut kappaleisiin uudet, japaninkieliset sanat. Sweetboxin versiot kappaleista on julkaistu 1. maaliskuuta 2006 ilmestyneellä Sweetboxin "Addicted"-albumilla. Versioidut kappaleet ovat "Bold & Delicious", "Ladies Night", "Pride", "Beautiful Girl" (Hamasakin version nimi on "Beautiful Day"), "Every Step" ("rainy day") sekä "In the Corner".


title: (miss)understood

text: Albumilta on julkaistu singlet "STEP you / is this LOVE?", "fairyland", "HEAVEN" ja "Bold & Delicious / Pride".


title: Kohdatessa

text: Kohdatessa on A. Aimon kokoelma-albumi vuodelta 2006, jossa on 26 vanhaa äänitettä vuosilta 1936–1947. Albumi sisältää kolme koelevyä, joita ei ole ilmestynyt ennen millään kokoelmalla.


title: Tommi Siekkinen

text: Tommi Sakari Siekkinen (s. 28. maaliskuuta 1989 Oulu) on suomalainen jalkapalloilija, joka edustaa Kolmosessa pelaavaa Jalkapalloseura Herculesta. Hän on pelipaikaltaan hyökkääjä.


title: Tommi Siekkinen

text: Kaudella 2006 Siekkinen siirtyi Kakkosessa pelanneesta Oulun Luistinseurasta Ykkösen AC Ouluun. Ensimmäisessä ottelussaan hän tuli kentälle 66. minuutilla, ja iski seuraavalla minuutilla ensimmäisen maalinsa Ykkösessä. AC Oulun neljänä pelivuotenaan Siekkinen pelasi Veikkausliigassa 5 ottelua tehden niissä yhden maalin ja Ykkösessä 40 ottelua ja 12 maalia.


title: Tommi Siekkinen

text: Kaudeksi 2010 Siekkinen siirtyi Ykkösen PS Kemiin.


title: Tommi Siekkinen

text: Seuraavaksi kaudeksi hän siirtyi Ruotsin 1. divisioonan pohjoislohkon IFK Luleåån, jossa hän ei kuitenkaan vakiinnuttanut pelipaikkaansa ja siirtyikin kaudeksi 2012 takaisin Kakkosessa pelaavaan PS Kemiin.


title: Tommi Siekkinen

text: Siekkinen on pelannut myös Suomen alle 18-vuotiaiden maajoukkueessa.


title: Tommi Siekkinen

text: Siekkinen on juniorina harrastanut yleisurheilua ja juossut 100 metriä aikaan 10,94 sekä hypännyt pituutta yli seitsemän metriä. Kansallisesti hän on edustanut oululaista yleisurheiluseuraa Kuivasjärven Auraa. Siekkinen on myös edustanut Suomea nuorten yleisurheilun Ruotsi-maaottelussa.


title: Hervé Villechaize

text: Hervé Jean-Pierre Villechaize (23. huhtikuuta 1943 Pariisi, Ranska – 4. syyskuuta 1993 North Hollywood, Kalifornia, Yhdysvallat) oli ranskalainen näyttelijä.


title: Hervé Villechaize

text: Villechaize tunnetaan parhaiten James Bond -elokuvan "007 ja kultainen ase" Nick Nackina, sekä televisiosarjan "Seikkailujen saari" Tattoona. Hän oli ainoastaan 119 senttimetriä pitkä. Villechaize esiintyi muissakin elokuvissa, kunnes teki itsemurhan 50-vuotiaana vuonna 1993. Hän oli kärsinyt pitkään lyhytkasvuisuutensa aiheuttamista terveysongelmista.


title: Jääkärin morsian

text: Jääkärin morsian on Sam Sihvon kirjoittama laulunäytelmä, joka esitettiin ensimmäisen kerran 17. helmikuuta 1921 Suomen Kansallisteatterissa. Näytelmä kertoo jääkäreistä, jotka ovat Saksassa sotilaskoulutuksessa valmistautuakseen Suomen vapaustaisteluun. Sitä on esitetty jatkuvasti; teatterin esitystietokannan Ilonna mukaan näytelmää on esitetty 97 eri otteeseen Suomen ammattiteattereissa. 2000-luvulla "Jääkärin morsianta" on esitetty Mikkelin Teatterissa kaudella 2000–2001 ja Vaasan Kaupunginteatterissa kausilla 2002–2004.


title: Jääkärin morsian

text: Näytelmä "Jääkärin morsian" on ilmestynyt painettuna 1921. Siitä on tehty kaksi elokuvasovitusta, Kalle Kaarnan ohjaama versio vuodelta 1931 ja Risto Orkon versio vuodelta 1938.


title: Jääkärin morsian

text: "Jääkärin morsianta" esitettiin revyyteatteri Punaisessa Myllyssä Helsingissä syksyllä 1948. Neuvostoliiton Helsingin-suurlähetystön asiainhoitaja A. N. Fedorov kiinnitti silloiselle ulkoministerille Carl Enckellille 5. joulukuuta 1948 lähettämässään nootissa huomiota siihen, että "edesvastuuttomat ainekset", muiden muassa "revanssihenkisen" "Jääkärin morsiamen" ohjelmistoonsa ottanut Punainen Mylly, harjoittivat Suomessa Neuvostoliitolle vihamielistä propagandaa. Punainen Mylly oli tosin jo aiemmin ilmoittanut "Jääkärin morsiamen" esitysten päättyvän joka tapauksessa 6. joulukuuta. Toinen samalla kerralla neuvostoliittolaisten silmätikuksi joutunut näytelmä oli Suomen Kansallisteatterissa esitetty Jean-Paul Sartren "Likaiset kädet".


title: Uuniperuna

text: Uuniperunat on ruokalaji, joka valmistetaan kypsentämällä perunoita uunissa. Kaksi perustapaa on joko kääriä peruna ensin alumiinifolioon tai jättää paljaaksi, jolloin se voidaan asettaa karkean suolan muodostamalle pedille. Kummallakin koulukunnalla on kannattajiaan. Foliossa perunaan tulee pehmeä kuori, paljaana rapea kuori.


title: Uuniperuna

text: Kypsän uuniperunan kylkeen tehdään viilto, kaiverretaan kuoppa ja tungetaan täytettä: voita, kermaviiliä, smetanaa, mätiä, sienisalaattia, sillikaviaaria, pieneksi hakattua keitettyä kananmunaa tai näiden yhdistelmiä. Myös katkaravut ja chili con carne ovat suosittuja täytevaihtoehtoja.


title: Uuniperuna

text: Parhaat uuniperunat tulevat jauhoisista lajikkeista. Suurikokoisia jauhoisia perunoita, etenkin Rosamundaa, jopa markkinoidaan uuniperunan nimellä. Uuniperunoita ei voi tehdä satokauden alussa, sillä perunassa ei ole silloin riittävästi tärkkelystä.


title: Uuniperuna

text: Puuhellojen aikakautena oli käytössä uuniperunoiden kaltainen menetelmä, jossa perunat "kuivakypsytettiin" sellaisenaan vanhassa tiiviskantisessa kattilassa, joka asetettiin uunin hiillokselle. Kuoriperunat voitiin kypsentää myös laittamalla ne suoraan hiillokselle, jolloin niistä tuli nokisia mutta vielä maukkaampia kuin kattilassa kuivakypsytettyinä.


title: Arboretum Mustila

text: Arboretum Mustila on Kouvolassa lähellä Elimäen kirkonkylää sijaitseva Suomen merkittävimpiin kuuluva arboretum.


title: Arboretum Mustila

text: Arboretum perustettiin Mustilan kartanon alueelle vuonna 1902, kun paikan edellisenä vuonna ostanut Axel Fredrik Tigerstedt istutti sinne ensimmäiset puulajit. Hän aloitti alueella järjestelmällisen ja suurisuuntaisen maan- ja metsänviljelyn. Kartanon läheisyydessä sijaitseva pääasiassa mäntyä kasvava mäki sai olla kasvualustana ulkomaalaisten puulajien kasvatuskokeiluille, joiden menestymisen seurauksena alue on alettu tuntea Arboretum Mustilana. Kun valtioneuvos Tigerstedt jätti työnsä Helsingissä 1917, hän vetäytyi Mustilaan ja omistautui loppuelämäkseen puulajikokeilleen. Yhdessä poikansa C. G. Tigerstedtin kanssa hän oli 1920-luvulle tultaessa luonut maailmanlaajuisesti tunnetun arboretumin. A. F. Tigerstedt julkaisi 1922 puulajikokeitaan käsittelevän kirjan ja kuoli vuonna 1926.


title: Arboretum Mustila

text: C. G. Tigerstedt jatkoi isänsä työtä ja laajensi kokeilut myös koristepuihin ja pensaisiin. Siinä vaiheessa mukaan tulivat myös alppiruusut. Samoihin aikoihin Mustilassa käynnistyi myös kaupallisen taimitarhan toiminta. Vuonna 1956 C. G. Tigerstedt sai Helsingin yliopiston kunniatohtorin arvon ansioistaan metsäntutkimuksen alalla. C. G. Tigerstedtin pojat perustivat vuonna 1984 arboretumia hoitavan Mustilan kotikunnassäätiön, jonka tarkoituksena on varmistaa arboretumin pysyvyys ja turvata sen hoito. Samoin sitten pystytään paremmin keskittymään myös tiedon jakamiseen ja yleisöpalvelujen kehittämiseen. Taas on ryhdytty kokeilemaan uusia puu- ja pensaslajeja sekä laajennettu siementen keruuta arboretumista ja niiden hankkimista ulkomailta.


title: Arboretum Mustila

text: Nykyisin 120 hehtaarin laajuisella alueella kasvaa lähes 100 havupuulajia ja 130 lehtipuulajia sekä niiden lisäksi useita koristepensas-, köynnös- ja perennalajia eri puolilta maapalloa. Yhteensä on eri puulajeja noin 250. Havupuulajeista monet ovat kookkaampia kuin tavalliset kuuset: esimerkiksi korkeimmat arboretumin douglaskuuset jopa 40 metrin korkuisia.


title: Arboretum Mustila

text: Arboretumin koristepensaista tunnetuimpia ovat alppiruusut, joita alueella on yli 100 lajia ja lajiketta. Ne kukkivat keskikesällä, jolloin Alppiruusulaakson sadat pensaat ovat värikäs näky. Vuonna 1973 Helsingin yliopisto aloitti koristekasvien risteytys- ja jalostusohjelman, jossa käytettiin paljon myös Mustilan alppiruusuja. Tavoitteena oli saada jalostettua Suomen oloihin sopivia talvenkestäviä ja kauniita alppiruusulajikkeita – monet arboretumin nuorista alppiruusuistutuksista ovatkin tämän jalostusohjelman kenttäkokeita. Vuonna 1990 ilmestyivätkin stten markkinoille ensimmäiset kotimaiset talvenkestävät lajikkeet. Useimpien lajikkeiden emokasvina oli mustilanalppiruusu, joka kasvaa edelleen Alppiruusulaaksossa.


title: Arboretum Mustila

text:
Arboretum kerää ja toimittaa puuvartisten kasvien siemeniä esimerkiksi suomalaisille taimitarhoille. Uutta koemateriaalia hankitaan ulkomaisilta tutkimuslaitoksilta ja siemenkerääjiltä, mutta 1990-luvulla Mustila on järjestänyt kaksi omaa siementenkeruumatkaa Pohjois-Amerikkaan. Arboretum toimii myös monien Suomessa harvinaisten lajien geenipankkina. Useilla lajeilla Mustila onkin ainoa paikka Suomessa, mihin ne ovat sopeutuneet ja tuottavat itämiskykyisiä siemeniä. Ne hyvin menestyneet yksilöt ovat valmiina käytettäväksi mahdollisesti tulevaisuudessa jalostustyössä. Esimerkkeinä mainittakoon purppurapihta, lännenhemlokki ja monet vaahterat.
Havupuista Mustilassa on kasvatettu ensimmäisenä Suomessa serbiankuusta (alkuperä Bosniasta 1907), makedonianmäntyä (Bulgariasta 1907), douglaskuusta (1920-luvulla Kanadasta) ja purppurapihtaa, sekä alppiruusuista mustilanalppiruusua (1930 Koreasta) ja nukka-alppiruusua (1930-luvulla).


title: Arboretum Mustila

text: Mustilan Arboretum on suosittu vierailukohde. Vuosittain puistossa käy 40 000 – 50 000 ihmistä, suurin osa kesäkuukausina. Suosituinta aikaa on kesäkuu, jolloin alppiruusut ja atsaleat kukkivat. Nähtävää riittää kuitenkin myös muina vuodenaikoina. Vanhaan viljamakasiiniin on rakennettu kahvila ja puiston toimisto sijaitsee "Nikkarinmäellä", kahvila-makasiinin vieressä.


title: Risto Ahti

text: Risto Tapani Ahti (s. 27. elokuuta 1943 Lahti) on suomalainen runoilija. Hänen tuotantonsa sisältää yli kaksikymmentä runokokoelmaa, runo-ohjelmia radiossa, esseitä, kritiikkejä ja artikkeleita sekä suomennoksia. Ahti on toiminut myös opettajana muun muassa Oriveden Opistossa ja Tampereen yliopistossa.


title: Risto Ahti

text: Ahti valmistui ylioppilaaksi Lahden Kannaksen yhteislyseosta vuonna 1963 ja opiskeli kirjallisuutta, kasvatustieteitä ja englannin kieltä Jyväskylän, Helsingin ja Oulun yliopistoissa. Hän työskenteli vt. vanhempana lehtorina Suomussalmen yhteiskoulussa 1969–1971, nuorempana lehtorina 1973–1974 ja Lahden yhteislyseon tuntiopettajana 1974–1984. Hän opetti Oriveden Opistossa 1989–1991. Ahdin luovan kirjoittamisen kursseja on kutsuttu ”lyriikan korkeakouluksi”.


title: Risto Ahti

text: Ahdin ensimmäinen runokokoelma "Talvi on harha" julkaistiin vuonna 1967. Teosta on luonnehdittu anarkistiseksi ja paljaaksi. Ahti on ollut vapaa kirjailija vuodesta 1992. Hän on myös suomentanut muun muassa William Blaken, Kahlil Gibranin ja J. L. Runebergin runoutta. Hänen omia runojaan on käännetty noin 20 kielelle.


title: Risto Ahti

text: Ahdille on myönnetty useita tunnustuksia, muiden muassa Eino Leinon palkinto (1994), Runeberg-palkinto (2002), Pro Finlandia -mitali (2003), kirjallisuuden valtionpalkinto (1980 ja 1985) sekä taiteilijaprofessuuri vuodesta 2004. Ahti on toiminut Lahden Runomaratonin ja Sanataiteen yhdistyksissä ja tuomaroinut Eino Leinon Seuran palkintolautakunnassa. Vuonna 2018 hänet promovoitiin Tampereen yliopiston kunniatohtoriksi.


title: Risto Ahti

text: Ahti on naimisissa ja hänellä on kolme lasta. Hän on asunut Tampereella vuodesta 1984.


title: Päätykolmio

text: Päätykolmio eli frontoni on klassisessa arkkitehtuurissa palkiston ja kattorakenteiden rajaama kolmiomainen tai kaarimainen alue, joka on usein koristeltu reliefein. Päätykolmio sijoitettiin yleensä rakennusten ovi- tai ikkuna-aukkojen yläpuolelle.


title: Päätykolmio

text: Myös nykyaikaisen satulakattoisen talon ylin, kolmiomainen päätyala on nimeltään päätykolmio.


title: Koosh

text: Koosh on pallomainen lasten lelu, josta riippuu kumisia nauhoja. Osalla koosheista oli myös muovista pää, kädet ja jalat. Scott Stillinger kehitti Kooshin vuonna 1986 helpoksi heiteltäväksi ja pideltäväksi leluksi tyttärelleen ja pojalleen. Se nimettiin siitä syntyvän äänen mukaan, kun se osuu maahan. Stillinger perusti lankonsa Mark Buttonin kanssa "OddzOn Products Inc" -yhtiön myydäkseen Koosheja. Pallo koostui noin 2000 nauhasta, joiden värit vaihtelivat laidasta laitaan. Kooshia voi myös pelata kahden mailan avulla kuin sulkapalloa. Kooshille on aivan omanlaiset mailat. Suomessa kooshit olivat suosittuja 1980- ja 1990-luvun vaihteessa. TV-mainoksen slogan oli "Koosh - hauskuus uus".


title: Tert-oktyylimerkaptaani

text: tert-oktyylimerkaptaani on orgaaninen yhdiste, joka on normaaliolosuhteissa olomuodoltaan väritöntä nestettä, jolla on tunnusomainen haju. Sen kemiallinen kaava on CHS ja rakennekaava (CH)CSHCHC(CH). tert-oktyylimerkaptaanista käytetään myös nimityksiä "tert-oktaanitioli", "2,4,4-trimetyyli-2-pentaanitioli" ja "2-metyyli-2-heptaanitioli".


title: Tert-oktyylimerkaptaani

text: tert-oktyylimerkaptaanin moolimassa on 146,3 g/mol, sulamispiste –74 °C, kiehumispiste 155 °C, suhteellinen tiheys 0,85 g/cm (vesi = 1,0 g/cm), ei liukene veteen, leimahduspiste 46 °C o.c. ja CAS-numero 141-59-3.


title: Tiibetiläinen kuolleiden kirja

text: Tiibetiläinen kuolleiden kirja tai 'Suuri kuulemisen tuoma vapautuminen bardossa' eli 'Bardo Thodol' on vanha tiibetiläinen teksti, joka kuvailee ihmisen kokemuksia kuoleman jälkeen. Kuolleiden kirja on tiibetiläisen buddhalaisuuden klassinen teksti, jota on perinteisesti luettu ääneen kuoleville tai vasta kuolleille, jotta nämä saavuttaisivat vapautuksen.


title: Tiibetiläinen kuolleiden kirja

text: Tiibetiläisen käsityksen mukaan mieli harhailee kuoltuaan bardossa eli 'välitilassa', kunnes valitsee jonkun mahdollisista syntymistä. Kuolleiden kirjan tarkoitus on opastaa ja rohkaista harhailevaa mieltä kohti mahdollisimman hyvää jälleensyntymää, joka voi tapahtua ihmisten maailmaa ylemmälle tasolle, mutta suotavinta on syntymä ihmisten maailmaan, koska buddhalaisen käsityksen mukaan kallisarvoinen ihmiselämä on ainoa tila, jossa mieltä voi kehittää kohti lopullista valaistumista. Jälleensyntymä on mahdollinen myös eläinten tai alempien henkien maailmaan. Bardotilassa mielen uskotaan kohtaavan edellisten elämien aikana tehtyjen tekojen aiheuttamia mielentiloja, jotka teoista riippuen ovat usein hyvin pelottavia ja kauhistuttavia. Hyvien tekojen seurauksena bardotilan aikana voi kokea myös rauhoittavia mielentiloja. Sielu ja sielunvaellus käsitteitä ei buddhalaisuudessa käytetä, vaikka nämä usein esiintyvät länsimaisiin kieliin käännetyissä teksteissä.


title: Antonio Mirante

text: Antonio Mirante (s. 8. heinäkuuta 1983 Napoli, Italia) on italialainen jalkapallomaalivahti, joka edustaa Serie A:ssa pelaavaa Parmaa.


title: Antonio Mirante

text: Mirante on pelannut suurimman osan urastaan lainassa Juventuksesta. Ensimmäisen ammattilaiskautensa, 2004/2005 hän pelasi Serie B-seura Crotonessa ja seuraavalla kaudella 2005/2006 hän edusti Serie A:ssa pelaavaa AC Sienaa. Mirante palasi Juventukseen, kun se pudotettiin Serie B:hen. Kaudeksi 2007/2008 hänet lainattiin toiseen Serie A -seuraan, UC Sampdoriaan.


title: Antonio Mirante

text: Mirante oli Italian maajoukkueen mukana vuoden 2006 alle 21-vuotiaiden Euroopan mestaruuskisoissa. Tosin hän ei pelannut kisoissa yhtään ottelua. Hän ei pelannut yhtään ottelua alle 20- tai 21- vuotiaiden maajoukkueissa vaikka oli näiden kokoonpanossa kuusi kertaa.


title: Kivitaipale

text: Kivitaipale on noin 350 asukkaan kylä Rovaniemen kaupungin eteläosassa, Lapin maakunnassa. Kylä sijaitsee kantatien 78 varrella noin 25 kilometrin päässä Rovaniemen keskustasta eteläkaakkoon, Ranuan suuntaan.


title: Kivitaipale

text: Kylä sijaitsee Vähäjoen vesistöalueen varrella vaarajonojen välisessä laaksossa. Noin kymmenen kilometrin päässä kylän eteläpuolella sijaitsee liki sadan kilometrin mittainen vaarajono, Kivalot.


title: Kivitaipale

text: Kivitaipaleen kylällä toimii kivitaipaleen ala-asteen koulu, jonne oppilaita kuljetetaan myös lähikylistä välijoelta ja narkauksesta. Ala-asteen yhteydessä on myös Rovaniemen seurakunnan tiloja ja samassa pihapiirissä kylän keskustassa sijaitsevat myös kivitaipaleen vpk:n tilat.


title: Kivitaipale

text:
Kivitaipaleen nuorisoseuran (KiNu) viisikymmentäluvulla rakennettu ja 70 ja 80 luvuilla saneerattu ja laajennettu seurantalo sijaitsee etelämpänä kylältä vanhan kantatien varressa hieman nykyiseltä kantatieltä syrjässä. Nuorisoseuran toiminta on nykyisellään pienimuotoista. Vielä 80 luvulla toiminta oli vireää ja seura järjesti useita tanssi- ja discoiltoja, myös pelitoiminta oli vireää.
Nuorisoseuran talon lähistöllä sijaitsee metsästysseura kivitaipaleen erän maja.


title: Kivitaipale

text:
Parhaimmillaan kylän palvelut olivat 1980-luvulla, silloin kivitaipaleen kylässä toimi kaksi kauppaa ja baari sekä polttonesteen jakeluasema.
Vimeisin kyläkauppa on lopettanut toimintansa vuonna 2006, baari joitakin vuosia aikaisemmin.
Kivitaipaleessa toimii edelleenkin useita yrityksiä, mm. kotileipomo, maanrakennus- ja saneerausalan yrityksiä ja pienimuotoista majoitustoimintaa.


title: Jonathan Zebina

text: Jonathan Zebina (s. 19. heinäkuuta 1978, Pariisi) on ranskalainen jalkapalloilija, hänen pelipaikkansa on laitapuolustaja tai toppari, vaikka hän aloittikin pelaamisen hyökkääjänä. Zebina edustaa Ligue 1:ssä pelaavaa Toulousea.


title: Jonathan Zebina

text: Zebina aloitti ammattilaisuransa Cannesin joukkueessa kaudella 1996/1997. Sen jälkeen Zebina siirtyi Italian Serie A:han ja Cagliarin joukkueeseen. Kahden Cagliari kauden jälkeen hän siirtyi Italian suurimpiin kuuluvan seuraan AS Romaan. Romassa hän viihtyi neljän kauden ajan ja oli mukana voittamassa Scudettoa joukkueelleen kaudella 2000/2001. Kaudeksi 2004/2005 hän siirtyi Juventukseen Roman aikaisen valmentajansa Fabio Capellon perässä.


title: Tuhkakuppi

text: Tuhkakuppi on tupakantuhkalle ja -tumpeille tarkoitettu astia. Monissa tuhkakupeissa on reunoilla lovia, joita voidaan käyttää lepotelineenä savukkeen tai sikarin vielä palaessa.


title: Tuhkakuppi

text: Tyypillisessä tuhkakupissa on ympyränmuotoinen astia, jossa on matala reuna. Esimerkiksi autoissa on oman mallinen tuhkakuppinsa. Tuhkakupit valmistetaan yleensä lasista, kivestä, posliinista tai metallista, kuten hopeasta tai alumiinista.


title: Tuhkakuppi

text: Jokaisessa lentokoneessa on yhä oltava tuhkakuppi, vaikka tupakointi onkin kielletty. Tämä johtuu siitä, että mikäli joku kuitenkin sytyttäisi koneessa savukkeen, sen voi sammuttaa turvallisesti.


title: Kujan vepsäläinen kunta

text: Kujan vepsäläinen kunta () oli Babajevon piirissä Vologdan alueella vuoteen 2009 saakka toiminut vepsäläinen paikallishallintoalue. Se perustettiin 1990-luvun alussa suojelemaan vepsäläisten oikeuksia ja kulttuuria alueella. Kunnassa oli 273 asukasta (vuonna 2006).


title: Kujan vepsäläinen kunta

text: Kunnan hallinnollinen keskus oli Kijnon kylä. Lisäksi siihen kuuluivat Pondalan ja Voilahtan kylät. Kujan vepsäläinen kunta sekä Timošinon ja Komonevon kunnat yhdistettiin Vepsän kansalliseksi maalaiskunnaksi vuonna 2009.


title: Kujan vepsäläinen kunta

text: Kijnon koulussa opetetaan vepsän kieltä oppiaineena. Pondalassa toimii perinteistä vepsäläiskulttuuria esittelevä museo.


title: 23 (luku)

text:
23 (kaksikymmentäkolme) on luonnollinen luku, jota edeltää luku kaksikymmentäkaksi ja seuraa luku kaksikymmentäneljä.
Vuonna 2007 ilmestyi elokuva Numero 23 (The Number 23), joka kertoo miten numero 23 ilmenee läpi päähenkilön elämän ja saa tämän sekoamaan.
Koripalloilija Michael Jordan esiintyy pelinumerolla 23.


title: 23 (luku)

text: Niin kutsuttu 23-arvoitus (engl. 23 enigma) on taikauskoinen käsitys luvun 23 merkityksestä.


title: Uptown Rockers

text: Uptown Rockers on afrikkalaisia, aasialaisia ja arabialaisia biittejä, intialaisia melodioita ja jamaikalaisia taustoja yhdistelevä bändi Suomesta. Uptown Rockersiin kuuluu Gimmel-yhtyeestä tuttu Ushma Olava sekä Bomfunk MC’s -yhtyeen keulahahmo Raymond Ebanks. Projektin levy-yhtiönä toimii vasta perustettu UHOtrax.


title: Uptown Rockers

text: Uptown Rockersien ensimmäinen single kantaa nimeä "Everybody Dance", jolla vierailee DJ Francis. Vokaalipuolella Ushma hoitaa naisvokaalit ja Raymond puolestaan rap-osuudet. Laulukielenä tullaan kuulemaan ainakin arabiaa, englantia ja ranskaa.


title: Israelin lippu

text: Israelin lippu otettiin käyttöön Israelin kansallisena lippuna 28. lokakuuta 1948, viisi kuukautta maan itsenäisyysjulistuksen jälkeen. Lipun mittasuhteet ovat 8:11. Lipun keskellä on daavidintähti, jota oli käytetty juutalaisten eri lipuissa jo vuosisatojen ajan. Lipun sinivalkoisten raitojen kerrotaan tulevan tallitista, juutalaisesta rukousvaatteesta. Lipun sininen on määritelty ainoastaan tummaksi taivaansiniseksi. Lipun suunnitteli David Wolfsohn alun perin sionistiselle liikkeelle vuonna 1891, ja sionistit ottivat sen käyttöönsä ensimmäisessä sionistikongressissa vuonna 1897.


title: 22 (luku)

text: 22 (kaksikymmentäkaksi) on luonnollinen luku, jota edeltää luku 21 ja seuraa luku 23. Luku 22 jakautuu tekijöihin 2, 11. Luku 22 on myös titaanin järjestysluku.


title: Pikkujuoksukäki

text: Pikkujuoksukäki ("Geococcyx velox") on pitkäjalkainen käkien heimoon kuuluva lintulaji. Lajia esiintyy lounaisessa Meksikossa ja alueen naapurimaissa.


title: 21 (luku)

text: 21 (kaksikymmentäyksi) (joskus myös "yksikolmatta") on luonnollinen luku, jota edeltää luku 20 ja seuraa luku 22. Luku 21 jakautuu tekijöihin 3, 7.


title: 21 (luku)

text: Luku 21 on kuudes kolmioluku, sillä se on kokonaislukujen 1...6 summa. Samalla se on myös tavallisen kuusitahkoisen nopan silmälukujen summa. Luku 21 esiintyy myös Fibonaccin lukujonossa.


title: 21 (luku)

text: Korttipelissä 21 on ventti.


title: 21 (luku)

text: Alkuaineiden jaksollisessa järjestelmässä 21 on skandiumin järjestysluku.


title: Tuula Tamminen

text: Tuula Tamminen (s. 5. huhtikuuta 1950 Rauma) on lastenpsykiatrian professori Tampereen yliopistossa ja entinen Mannerheimin lastensuojeluliiton puheenjohtaja. Tamminen on aiemmin toiminut Pitkäniemen psykiatrisen sairaalan lastenosaston ylilääkärinä, Suomen Akatemian terveyden tutkimuksen toimikunnan puheenjohtajana sekä European Society for Child and Adolescent Psychiatry -järjestön puheenjohtajana.


title: Tuula Tamminen

text: Tuula Tamminen on tutkinut paljon lapsen ja vanhemman varhaista vuorovaikutusta ja toiminut asiantuntijana monissa haastatteluissa. Vuonna 2006 Tamminen sai Seta ry:n "Kunniarotan" lausunnoistaan joiden mukaan isättömät lapset ovat lähtökohdiltaan poikkeavia ja että hedelmöityshoitoja ei tästä syystä tulisi antaa naispareille ja itsellisille naisille. Setan perustelujen mukaan Tamminen on käyttänyt arvostettua asemaansa väärin ja tieteen eettisten sääntöjen vastaisesti ohittanut ne lukuisat tutkimukset, joiden mukaan lapsen hyvinvoinnin ja kehityksen kannalta oleellista on perhesuhteiden vakaus, ei vanhempien lukumäärä tai sukupuoli. Hänelle myönnettiin vuonna 2010 kansainvälinen Sonya Bemporad -palkinto hänen merkittävästä työstä pienten lasten mielenterveyden edistämiseksi.


title: 20 (luku)

text: 20 (kaksikymmentä) on luonnollinen luku, jota edeltää luku 19 ja seuraa luku 21. Luku 20 jakautuu alkutekijöihin 2 ja 5.


title: Serengetin kansallispuisto

text: Serengetin kansallispuisto on laaja kansallispuisto Serengetin alueella Tansanian pohjoisosassa, lähellä Kenian rajaa Maran, Arushan ja Shinyangan alueilla. Alue kattaa yli 1,5 miljoonaa hehtaaria savannia. Se tunnetaan ennen kaikkea suurten nisäkäslaumojen vuosittaisesta vaelluksesta: yli miljoona gnuuta, 200 000 seepraa ja 300 000 thomsoningasellia siirtyy alueen osasta toiseen sadekauden kasvattaman tuoreen ruohon perässä, ja saalistajat seuraavat näiden ruohonsyöjien perässä. Eläinten vuosittain kiertämä vaellusreitti on laskutavasta riippuen tuhat tai jopa lähes kolmetuhatta kilometriä pitkä. Serengetiä pidetään yhtenä maailman merkittävimmistä suojelualueista.


title: Serengetin kansallispuisto

text: Maasait ovat laiduntaneet karjaansa Serengetissä 1800-luvulta lähtien ja puiston nimi tulee heidän kielestään, jossa "siringiti" tarkoittaa ääretöntä lakeutta. Serengeti on Tansanian vanhin kansallispuisto ja tärkeä matkailukohde. Serengeti on ollut Unescon maailmanperintöluettelossa vuodesta 1981 alkaen.


title: Serengetin kansallispuisto

text: Kansallispuiston pinta-ala on 14 763 km². Siihen sisältyy savannin lisäksi joenvarsimetsiä.


title: Serengetin kansallispuisto

text: Kansallispuisto ulottuu lännessä Victoriajärvelle ja pohjoisessa Kenian rajalle, jonka toisella puolella suojelualue jatkuu Masai Maran suojelualueena. Serengetin kaakkoispuolella on Ngorongoron suojelualue, missä maasait saavat edelleen harjoittaa perinnäisiä elinkeinojaan.


title: Serengetin kansallispuisto

text: Puiston halki virtaa kaksi suurta ja joukko pienempiä jokia. Suuret joet, Grumeti ja Mbalageti, laskevat puiston länsiosan läpi Victoriajärveen.


title: Serengetin kansallispuisto

text: Puiston eri osissa on erilainen maasto, ilmasto ja eliöstö. Eteläosan laajoilla ruohikkotasangoilla suuret laumat laiduntavat joulukuusta toukokuuhun. Keskiosassa on savannin lisäksi kivikkoisia kukkuloita eli "kopjeja", joilla on oma eläimistönsä. Siellä on myös galleriametsiä ja juomapaikkoina toimivia lammikoita. Pohjoisosa on kosteampaa, ja suuret laumat vetäytyvät sinne kuivan kauden aikana. Elefantit elävät siellä koko vuoden. Länsiosassa on jokia ja metsäisempää savannia, ja siellä voi tavata apinoita, krokotiileja ja virtahepoja.


title: Serengetin kansallispuisto

text: Seeprojen ja gnuiden lisäksi Serengetissä tavataan kaikki suurriistanmetsästäjien aikoinaan himoitsemat ”viisi suurta” eli leijona, leopardi, norsu, puhveli ja sarvikuono. Puiston nisäkkäistä on noin 30 lajia kasvinsyöjiä ja 13 lajia suuria petoeläimiä.


title: Serengetin kansallispuisto

text: Vaeltaviin laiduntajien laumoihin kuuluu miljoona gnuuta, 200 000 seepraa ja 300 000 thomsoningasellia. Muita kasvinsyöjiä edustavat suuret puhvelilaumat ja pienemmät kirahvien ja norsujen ryhmät sekä tuhannet hirvi-, topi-, lehmä- ja impala-antiloopit sekä grantingasellit.


title: Serengetin kansallispuisto

text: Ruohonsyöjien ja niitä saalistavien petojen yksilömäärä on yhteensä yli 2,5 miljoonaa. Vuonna 1996 leijonien lukumääräksi arvioitiin yli 3 000.


title: Serengetin kansallispuisto

text: Seronera-jokivarren akasioissa väijyy leopardeja, ja kaakkoisosan tasangoilla saalistaa myös gepardeja. Serengetissä tavataan kolmea Afrikan sakaalilajia (sakaali, vaippasakaali ja juovasakaali), täplähyeenoita ja monia pienempiä petoja kuten servaaleja ja maasusia.


title: Serengetin kansallispuisto

text: Grumeti-joessa puiston länsiosassa on virtahepoja ja krokotiileja.


title: Serengetin kansallispuisto

text: Alueella elää yli 500 lintulajia, joiden joukossa on 34 petolintua, 6 raadonsyöjälintua ja suuria vesilintujen parvia. Strutsit ovat yleisiä, ja avarat ruohokentät suosivat myös sellaisia lajeja kuin kuningastrappi, kiurut ja peipot. Siellä tavataan myös värikkäitä savannisininärhiä ja viktoriankaijasia.


title: Serengetin kansallispuisto

text: Suuri laiduntajien määrä vaikuttaa myös alueen hyönteislajistoon. Lantakuoriaisia on ainakin sata lajia, ja yhdessä muiden makrohajottajien kanssa ne käsittelevät vuodessa puolitoista miljoonaa kiloa gnuiden lantaa. Heinäsirkkoja on löytynyt yli sata lajia.


title: Serengetin kansallispuisto

text: Gnuut, seeprat ja thomsoningasellit vaeltavat vuosittain suunnilleen samaa reittiä myötäpäivään koko alueen ympäri.


title: Serengetin kansallispuisto

text: Saksalaiset ja englantilaiset suurriistanmetsästäjät kaatoivat Serengetissä sadoittain leijonia ja muita suuria riistaeläimiä 1900-luvun alussa. Koska suurriista alkoi käydä harvinaiseksi, britit rajoittivat metsästystä 1920-luvun alussa ja perustivat alueelle riistansuojelualueen vuonna 1929. Kansallispuisto perustettiin 1951.


title: Serengetin kansallispuisto

text: 1960-luvulla hallitus yritti säädellä gnuiden vaelluksia pitkällä aidalla, mutta eläimet tallasivat aidan matalaksi kerran toisensa jälkeen.


title: Serengetin kansallispuisto

text: Bernhard Grzimek laati puistosta kirjan ja elokuvan "Serengeti ei saa kuolla" vuonna 1959. Ne tekivät puistosta laajasti tunnetun Euroopassa; kirja käännettiin yli 20 kielelle. Julkisuus auttoi Serengetin tutkimuskeskuksen perustamisessa Seroneraan.


title: Serengetin kansallispuisto

text: 1980-luvun alussa Kenian ja Tansanian välinen raja oli suljettuna, ja matkailijoiden määrä romahti alle 20 000 matkailijaan vuodessa. Rajan avaaminen vuoden 1983 lopussa sai kävijämäärät yli kaksinkertaistumaan vuoteen 1991 mennessä.


title: Serengetin kansallispuisto

text: Salametsästys on ollut alueella laajamittaista toimintaa. On arvioitu, että salametsästäjät surmaavat vuosittain 40 000 tai jopa 200 000 yksilöä. Se on tuhonnut sarvikuonojen kannan lähes tyystin ja pienentänyt selvästi pahkasikojen, kirahvien, puhvelien ja monien antilooppien populaatiota. Viljelijät surmaavat leijonia haittaeläiminä. Aiemmin norsunluu oli salametsästäjien pääkohde, mutta kansainvälinen norsunluukaupan kielto on purrut siihen. Sen sijaan eläimiä tapetaan lihan vuoksi. Kesyjen koirien mukana alueelle on levinnyt viruksia, jotka ovat vaikuttaneet villieläimiin. Kasvien tulokaslajeista uusi uhka on meksikolainen piikkiunikko "Argemone mexicana".


title: Serengetin kansallispuisto

text: Eurooppalaisten Afrikkaan tuoman karjan mukana levinnyt karjarutto on tappanut alueen villieläimiä 1800-luvun lopulta 1950-luvulle, ja vielä 1960-luvulla sitä tavattiin Serengetin puhveleissa. Vielä 1990-luvulla havaittiin muutamia uusia tapauksia.


title: Serengetin kansallispuisto

text: Penikkatauti on vaivannut hyeenoita, sakaaleita ja leijonia. Se oli ilmeisesti osasyyllinen hyeenakoiran katoamiseen alueelta.


title: Serengetin kansallispuisto

text: Serengetin kansallispuistossa käy sekä tansanialaisia että ulkomaalaisia matkailijoita. Vuosina 1998–2000 puistossa kävi noin 310 000 henkeä, joista vähän yli kolmannes oli tansanialaisia. Vuonna 2007 kävijöitä oli jo miljoona.


title: Serengetin kansallispuisto

text: Matkailijoiden majoittamiseksi on alueelle rakennettu lodge-tyyppisiä majataloja ja ylellisiä telttaleirejä. Lodget on kehitetty alkujaan juuri Serengetissä matkailijoille, jotka haluavat nähdä eläimiä mutta nauttia mukavuuksista. Lodget ovat rivi- tai paritaloalueita, jotka on sijoiteltu maastoon niin että majoitustiloista ja ravintoloista näkee mahdollisimman paljon luontoa.


title: Imandrajärvi

text: Imandrajärvi eli Imantero (, ) on suuri järvi Murmanskin alueella Kuolan niemimaan länsiosassa. Järven kokonaispinta-ala on 876 neliökilometriä ja sen pinta nykyään 127 metrin korkeudella merenpinnasta. Se on Kuolan niemimaan suurin järvialue. Järvialueen vedet laskevat Nivajokea pitkin Vienanmeren Kantalahteen.


title: Imandrajärvi

text: Imandra koostuu kolmesta jokseenkin erillisestä, salmien kautta yhteydessä olevasta osasta: pohjoisessa Iso-Imandra ("Bolšaja Imandra" eli "Hibinskaja Imandra", 328 km²), keskellä Imandra ("Ekostrovskaja Imandra", 351 km²), ja lännessä Akkalan Imandra ("Babinskaja Imandra" 133 km²). Lännestä Alempi- ja Ylempi Pirtjärvi laskevat vetensä Akkalan Imandraan.


title: Imandrajärvi

text: Montšegorskin kaupunki sijaitsee Montšelahden rannalla järven luoteisosassa. Järven kaakkoisrannan tuntumassa sijaitsee Apatity, ja etelässä Poljarnyje Zori Nivajoen varrella pari kilometriä sen laskukohdasta alavirtaan.


title: Imandrajärvi

text: Imandrajärven itärantaa kulee Muurmannin rata ja sen varrella on myös Imandra-niminen asemakylä. Järven länsipuolitse kulkee M18-valtatie. Muita järven rantapaikkakuntia ovat Afrikanda, Hiipinän asema, Tik-Guba ja Zašejek.


title: Chagain ydinkokeet

text: Chagain ydinkokeet eli Chagai-I ja Chagai II olivat 6-7 ydinkokeen sarja Pakistanissa toukokuussa 1998. Ensimmäinen viiden kokeen sarja tehtiin 28. toukokuuta. Sitä seurasi yksi tai kaksi räjäytystä kaksi päivää myöhemmin.


title: Chagain ydinkokeet

text: Koe oli Pakistanin vastaus naapurimaansa Intian pari viikkoa aiempiin ydinkokeisiin.


title: Chagain ydinkokeet

text: Pakistanilaiset tekivät Ras Kohin alueella 28. toukokuuta 1998 2–3 ydinkoetta, jotka tuottivat yhteensä 4,6 Richterin maanjäristyksen. Räjähdys tapahtui noin kilometrin mittaisen tunnelin päässä, noin 185 m vuoren alla. Vuoren huippu järisi ja pöllysi. Pakistanilaiset väittivät räjähdystehoksi 18–40 kilotonnia. Ydinohjelman johtajan Abdul Qadeer Khanin mukaan tehtiin 5 ydinkoetta, joista suurin noin 35 kt ja muut pienempiä.


title: Chagain ydinkokeet

text: Kharanin alueella tehtiin 30. toukokuuta 1998 testi, jossa pakistanilaiset sanoivat räjäyttäneensä 18 kilotonnin pommin.


title: Chagain ydinkokeet

text: Yhdysvallat tuomitsi kokeet jyrkästi.


title: Grumman TBF Avenger

text: Grumman TBF Avenger () oli toisen maailmansodan aikainen yhdysvaltalainen lentotukialukselta toimiva torpedopommittaja. Avenger oli erittäin onnistunut roolissaan ja sitä pidetään yleisesti eräänä toisen maailmansodan parhaista torpedopommittajista.


title: Grumman TBF Avenger

text: Avengerin kehitys sai alkunsa vuoden 1940 alussa, jolloin Yhdysvaltain laivasto päätti aloittaa seuraajan etsinnän epäonnistuneelle Douglas TBD Devastatorille. Laivasto tilasi Grummanilta kaksi XTBF-1-prototyyppiä 8. huhtikuuta 1940 sekä Voughtilta kaksi prototyyppiä kaksi viikkoa myöhemmin. Prototyyppien välisessä kilpailussa Grummanin XTBF-1 voitti kilpailevan XTBU-1:n ja tuli virallisesti valituksi jatkokehittelyn kautta tuotantoon. Hävinneen XTBU-1-prototyypin pohjalta rakennettu TBY Sea Wolf meni myös tuotantoon, mutta sitä rakennettiin vain noin 180 kappaletta.


title: Grumman TBF Avenger

text: Grumman TBF Avenger oli tukialuslentokoneeksi erityisen raskas ja isokokoinen, se painoi kaksi kertaa enemmän kuin edeltäjänsä, Douglas TBD Devastator. Avenger oli kokometallinen ja aikaisekseen hyvin moderni lentokone. Koneen vakiovarustukseen kuuluivat luonnollisesti katapulttilaukaisuun ja tukialukselle laskeutumiseen tarvittava lisävarustus. Myöhemmissä versioissa oli nousun avustamiseksi myös RATO (rocket assisted-take off, eli rakettiavusteinen lentoonlähtöjärjestelmä). Koneen ensimmäisissä versioissa moottorina toimi 1 700-hevosvoimainen Wright R-2600-8 Cyclone -moottori. Koneen kolmihenkinen miehistö, joka koostui lentäjästä, pommittajasta ja radisti-navigaattorista, istui pitkässä ja hyvän näkyvyyden tarjoavassa ohjaamossa.


title: Grumman TBF Avenger

text: Koneen tehokas aseistus koostui tahdistimella varustetusta, kiinteästi eteenpäin potkurinlapojen läpi ampuvasta 7,62 mm:n konekivääristä sekä yhdestä 12,7 mm:n konekivääristä sähkömotoroidussa asetornissa ja toisesta 7,62 mm:n konekivääristä ala-ampumossa. Erityisesti asetornin tarkkuus ja nopeus yllätti monet japanilaiset hävittäjälentäjät, kuten legendaarisen Saburo Sakain, joka sai silmäänsä ammuksen sirpaleen Avengerin taka-ampujan tulesta syöksyessään Averger-muodostelman läpi luultuaan niitä Wildcateiksi.


title: Grumman TBF Avenger

text: Avenger pystyi kuljettamaan yhteensä 1 134 kilogrammaa pommeja, torpedoita ja raketteja.


title: Grumman TBF Avenger

text: Grumman Avengeria tuotettiin perusversio TBF-1:n lisäksi ainakin seuraavia erikoisversioita:


title: Grumman TBF Avenger

text: Rajallisen tuotantokapasiteettinsa vuoksi Grumman valmisti kaikista Avengereista vain noin neljänneksen eli noin 2 300 konetta, kun General Motors valmisti mallinimellä TBM Avenger noin 7 500 konetta. General Motorsin koneet erosivat Grummanin vastaavista vain tehokkaamman, 1 900 hevosvoiman moottorinsa ja sen tuoman hieman suuremman huippunopeuden osalta.


title: Grumman TBF Avenger

text: Avengerit saivat tulikasteen kesäkuussa 1942 Tyynenmeren sodan ratkaisseessa Midwayn taistelussa, mutta niillä ei ollut vaikusta taistelun kulkuun; Avengereita oli vain kuusi kappaletta ja ne joutuivat japanilaishävittäjien ahdistamiksi eivätkä päässeet pommitusetäisyydelle japanilaisista lentotukialuksista. Midwaysta eteenpäin koneet olivat menestyksekkäästi mukana jokaisessa Yhdysvaltain laivaston operaatiossa. Avenger oli raskaan puolustusaseituksensa takia kova pala vihollishävittäjille ja toisaalta koneen vankka rakenne kesti suuriakin vauriota.


title: Grumman TBF Avenger

text: Yhdysvaltojen 41. presidentti George H. W. Bush toimi sodan aikana torpedolentäjänä ja lensi Avengerilla USS San Jacinto -lentotukialukselta. Yksi hänen lentämistään Avengereista, nimeltään "Barbara", ammuttiin alas 2. syyskuuta 1944. Tuolloinen 20-vuotias aliluutnantti Bush pelastautui laskuvarjolla, ja palasi taistelutoimiin. Hän lensi 58 taistelulentoa Avengereilla ennen sodan loppumista.


title: Grumman TBF Avenger

text: Myös Royal Navyn ilmavoimat, Fleet Air Arm, käytti Avengereita. Koneella oli tyyppinimi "Tarpon" Fleet Air Armissa. Sitä käytettiin sekä torpedokoneena, vaakapommittajana että sukellusveneentorjuntakoneena, ja sillä lennettiin sekä suurilta tukialuksilta että saattuetukialuksilta. Koneella oli Fleet Air Armissa lempinimi "Turkey".


title: Kasuistiikka

text: Kasuistiikka eli tapauskohtainen etiikka on yksi soveltavan etiikan muoto. Termiä käytetään usein laeista ja etiikasta keskustellessa, ja se voidaan nähdä tiukkoihin periaatteisiin perustuvan järkeilyn kritiikkinä. Tiukkoihin periaatteisiin nojautuvan etiikan perusteella voitaisiin esimerkiksi sanoa, että valehtelu on aina moraalisesti väärin, kun taas kasuisti voisi sanoa, että valehtelu voi olla tai voi olla olematta väärin, riippuen tilanteesta. Kasuisti voi esimerkiksi katsoa, että valehtelu on moraalisesti väärin annettaessa valallista todistusta oikeudessa. Toisaalta hän voi katsoa, että valehtelu on paras moraalinen valinta jos se pelastaa jonkun hengen.


title: Kasuistiikka

text: Länsimaisen kasuistiikan juuret ovat jo Aristoteleen ajattelussa, mutta sen huippuvaihe ajoittuu noin vuosiin 1550–1650, jolloin jesuiitat hyödynsivät kasuistiikkaa laajalti. Blaise Pascal hyökkäsi voimakkaasti kasuistiikka vastaan.


title: Kasuistiikka

text: Moderni kasuistiikka pyrkii tarjoamaan ratkaisun velvollisuusetiikan ja utilitaristisen etiikan väliseen ristiriitaa. Kasuistit, kuten Albert R. Jonsen ja Stephen Toulmin ("The Abuse of Casuistry", 1988), ovat haastaneet perinteiset sovelletun etiikan paradigmat. Kasuistiikka ei ota lähtökohdakseen ideologioita ja teoriaa, vaan kuhunkin yksittäistapaukseen liittyvät tosiseikat — sen sijaan, että soveltaisi teoriaa yksittäistapaukseen, kasuistit aloittavat yksittäistapauksesta ja kysyvät, mitä moraalisesti merkityksellisiä seikkoja (mukaan lukien sekä teoriat että käytäntö) tapauksessa tulisi ottaa huomioon. Jonsenin ja Toulminin mukaan tällainen lähestymistapa johtaa helpommin konsensuksen saavuttamiseen. Näin rabbi, katolinen pappi ja agnostikko voisivat jossakin yksitäistapauksessa päätyä samaan ratkaisuun, vaikkakin olisivat erimielisiä niistä syistä, jotka ovat saaneet heidät päätymään tähän ratkaisuun.


title: Tuntsan erämaa

text: Tuntsa on erämaa-alue Sallan ja Savukosken kuntien pohjoisosassa. Urho Kekkosen kansallispuistosta etelään sijaitsevan Tuntsan erämaa-alueen pinta-ala on 500 km². Aluetta halkoo Koutajoen vesistöön kuuluva, Venäjän suuntaan laskeva Tuntsajoki ja Suomen suuntaan virtaa Kemijoen sivujoki Värriöjoki. Erämaa-alueen korkeimpia lakia ovat Sorsatunturi ja Sauoiva. Muita tuntureita ovat kiviset ja paikoin louhikkoiset Nuolusoiva, Kuskoiva ja Takkaselkätunturi. Vuonna 1960 alueella riehui suuri metsäpalo ja palon jäljet ovat nähtävissä yhä edelleen. Palossa tuhoutui metsää Suomen puolelta 20 000 hehtaaria ja Venäjällä n. 100 000 hehtaaria. Pohjoisessa Tuntsan erämaa-alue rajoittuu Värriön luonnonpuistoon.


title: Desperados: Wanted Dead or Alive

text: Desperados: Wanted Dead or Alive on Spellbound Entertainmentin kehittämä ja Atarin julkaisema reaaliaikainen taktiikkapeli. Peli julkaistiin vuonna 2001 Microsoft Windowsille.


title: Desperados: Wanted Dead or Alive

text: Pelissä pelaaja kontrolloi enintään kuutta hahmoa villin lännen maisemissa. Päähenkilö on tunnettu veitsitaistelija ja ampuja, John Cooper, joka alkaa metsästää palkkiota pahamaineisesta junaryöstäjästä, El Diablosta. Pelin alussa Cooperin apuun tulee viisi muuta hahmoa. Jatko-osa "" julkaistiin maaliskuussa 2006.


title: Desperados: Wanted Dead or Alive

text: Peli on reaalikaista taktiikkaa "in" tapaan.


title: Desperados: Wanted Dead or Alive

text: Pelin tapahtumapaikkana toimii El Paso vuonna 1881. Mystinen ja kylmäverinen junaryöstäjä El Diablo on ryöstänyt monia junia ja junayhtiö Twinnings & Co. on luvannut 15 000 dollarin palkkion El Diablon kiinniottajalle. Palkkionmetsästäjä John Cooper ottaa tehtävän vastaan mutta pian huomaa tehtävän olevan oletettua vaikeampi ja aikoo kerätä kasaan joukon vanhoja ystäviään auttamaan häntä jahdissa.


title: Desperados: Wanted Dead or Alive

text:
Yllätyksenä poliisipäällikkö joka on etsinyt ryöstäjiä onkin itse El Diablo ja hän vangitsee joukon selliinsä luolaan. Kiinalaisen tytön Mian avulla joukko pääsee sellistä ja John lähtee seuraamaan miestä tämän toimistoon. Seuraa tulitaistelu jossa John tappaa El Diablon sohaisemalla tätä puukolla rintaan.
Pelit-lehti antoi pelille arvosanaksi 90/100 arvostelussaan.


title: Tristan Tzara

text: Tristan Tzara (oikealta nimeltään Samuel Rosenstock; 16. huhtikuuta 1896 Moinești, Romania – 25. joulukuuta 1963 Pariisi, Ranska) oli romanialaissyntyinen runoilija, esseisti ja romaanikirjailija, joka syntyi Moineştin kaupungissa. Hän siirtyi työskentelemään Ranskaan. Hän oli Zürichissä syntyneen ja dadaismiksi nimetyn taidesuuntauksen eräs perustaja.


title: Tristan Tzara

text: Dadaismi syntyi Zürichissä ensimmäisen maailmansodan aikoihin. Tzara kirjoitti ensimmäisen dadaismin tekstinsä "La Première Aventure céleste de Monsieur Antipyrine" (Herra Antipyrinen ensimmäinen taivaallinen seikkailu) vuonna 1916, "Vingt-cinq poèmes" (Kaksikymmentä viisi runoa) vuonna 1918 sekä dadaismin manifestin "Sept manifestes Dada" (Seitsemän Dadan manifestia) vuonna 1924.


title: Tristan Tzara

text: Pariisissa hän liittyi André Bretonin. Philippe Soupaultin sekä Louis Aragonin riehakkaaseen aktivistiryhmään, jotta olisi shokeerannut yleisöä ja jotta olisi myös hajottanut mielen rakenteita.


title: Tristan Tzara

text: Loppuvuodesta 1929 hän oli väsynyt nihilismiin ja hajottamiseen, kun hän liittyi ystäviensä kanssa huomattavasti rakentavampaan surrealistien toimintaan. Hän omisti runsaasti aikaansa yhdistäkseen surrealismin ja marxismin sekä liittyi myös jäseneksi Ranskan kommunistiseen puolueeseen vuonna 1937. Hän osallistui aktiivisesti Ranskan vastarintaliikkeen toimintaan toisen maailmansodan aikana. Hän kuitenkin jätti kommunistisen puolueen vuonna 1956 vastalauseena Neuvostoliiton joukkojen suorittamalle Unkarin miehitykselle.


title: Tristan Tzara

text: Tristan Tzara kuoli Pariisissa ja on haudattu Montparnassen hautausmaalle.


title: Burke Henry

text: Burke Henry (s. 21. tammikuuta 1979 Ste. Rose du Lac, Manitoba, Kanada) on kanadalainen jääkiekkoilija. pelipaikaltaan puolustaja. Hän on New York Rangersin kolmannen kierroksen varaus vuoden 1997 varaustilaisuudesta. Pelitavaltaan Henry on profiloitunut enemmänkin kovaotteiseksi ns. peruspuolustajaksi kuin miksikään kiekolliseksi taituriksi.


title: Burke Henry

text:
Ennen varsinaista ammattilaisuraansa Henry pelasi juniorijääkiekkoa Kanadan Manitobassa, Brandon Wheat Kings-joukkuessa neljä kautta vuosina 1995–1999. Juniorivuosien jälkeen hän pelasi kaksi kautta Rangersin AHL-farmijoukkueessa Hartford Wolf Packissa, kunnes Rangers treidasi hänen pelioikeutensa Calgary Flamesille vaihdossa Chris St.Croixiin kesällä 2001. Myöskään Calgaryn organisaatiossa ei löytynyt tilaa varsinaisesta NHL-joukkueesta vaan seuraava kausi kului jälleen AHL-liigssa Saint John Flamesin joukkueessa. Kesällä 2002 Henry teki vapaana agenttina sopimuksen Chicago Blackhawksin organisaatioon jossa kahden kauden aikana pelejä NHL:ssa kertyi 39 kappaletta. Kauden 2004–2005 Henry jakoi San Antonio Rampagen ja Milwaukee Admiralsin AHL-joukkuiden kesken kunnes kesällä 2005 teki sopimuksen Itävaltaan Salzburgin joukkueeseen. Yhden Itävallassa pelatun kauden jälkeen Henry siirtyi seuraavaksi kaudeksi SM-liigaan Tampereen Tapparan joukkueeseen. Esitykset Tapparassa, 52 ottelussa tehopisteet vain 1+3 ja 151 rangaistusminuuttia, mukaan lukien kaksi tappelua, eivät ilmeisesti vastanneet seurajohdon odotuksia ja Henry sai kauden jälkeen jatkaa matkaansa Tanskan pääsarjaan Aalborgin joukkueeseen. Aalborgissa kului seuraavat kaksi kautta, joihin sisältyi lyhyt laina visiitti Ruotsin Elitserieniin Linköpingin joukkueseen keväällä 2008. Tanskasta tie vei Itävallan liigassa pelanneen slovenialaisjoukkue HK Olimpija Ljubljanan joukkueeseen. Olimpijan kauden päätyttyä runkosarjaan Henry kävi keväällä 2010 pelaamassa muutaman pelin Pohjois-Amerikassa, IHL-liigan Flint Generals joukkueessa. Tilille kertyi seitsemän ottelua runkosarjan lopusta, mutta pudotuspelit Henry joutui seuraamaan sivusta.
Kauden 2011–2012 Henry oli kokonaan sivussa kunnes teki kesällä yksivuotisen sopimuksen Itävallan Erste Bank Eishockey Ligan tšekkiläisjoukkueen, HC Orli Znojmon kanssa. Tällä hetkellä Henry ei ole minkään seuran rosterissa.


title: Kalevan kisat 1998

text: Kalevan kisat järjestettiin vuonna 1998 Oulussa 6.–9. elokuuta 1998. Kalevan maljan voitti Turun Urheiluliitto.


title: Abdul Qadeer Khan

text: Tohtori Abdul Qadeer Khan (s. 1935) on pakistanilainen metallurgian insinööri, joka tunnetaan Pakistanin ydinaseohjelman perustajana. Hän myi ydinasetekniikkaa myös muun muassa Irakiin, Iraniin ja Libyaan, josta seurasi hänelle syyte maanpetoksesta, mutta hänet on vapautettu Pakistanissa syytteistä.


title: Abdul Qadeer Khan

text: Khan syntyi Intiassa Bhopalin lähellä ja muutti Pakistaniin vuonna 1952. Hän opiskeli Pakistanissa insinööriksi ja sen jälkeen mm. Saksassa, Belgiassa ja Alankomaissa. Vuonna 1974 Pakistanin kilpailija Intia laukaisi ydinaseen, ja uraanin rikastuslaitoksessa töissä olleessaan Khan vakoili Pakistanin hyväksi ydinaseisiinkin soveltuvan uraanin tuottamisessa tarvittavaa kaasusentrifugitekniikkaa. Hänen tukenaan oli pakistanilaisten agenttien verkosto.


title: Abdul Qadeer Khan

text:
Kun Khan palasi Pakistaniin 1976, hän perusti heinäkuussa ydintekniikkaa tutkivan tutkimuslaitoksen. Pakistan alkoi tuottaa ydinaseisiin sopivaa korkearikasteista uraania vuonna 1986. Khan oli mukana tekemässä Kiinan ja Pohjois-Korean kanssa ydinaseyhteistyötä 1980- ja 1990-luvuilla. Maaliskuussa 1998 lehtiin ilmestyi tietoja, joiden mukaan Khan olisi myynyt ydinasetietoa Iraniin. Samana vuonna Pakistan räjäytti oman ydinlatauksensa vastavedoksi Intian ydinkokeisiin, ja Khanista tuli kansallissankari.
Vuonna 2001 Khan erotettiin, koska Yhdysvallat moitti Pakistania ydinasetiedon levityksestä. Pakistanin oppositio vastusti erottamista voimakkaasti, ja hänet ylennettiin ministeriä vastaavaan asemaan. Lokakuussa 2001 Pakistanin hallinto pidätti kaksi Khania lähellä olevaa tiedemiestä epäiltynä Taliban-kytköksistä.


title: Abdul Qadeer Khan

text: Vuonna 2004 Pakistanin hallinto alkoi tutkia Khanin ydinaseiden levitystoimia, joihin liittyi ydinaseisiin liittyvän tekniikan ja piirustusten vienti Pohjois-Koreaan, Libyaan ja Iraniin. 4. helmikuuta 2004 Khan tunnusti Pakistanin televisiossa vieneensä ydinasetietoa muihin maihin, ja seuraavana päivänä Pakistanin presidentti Pervez Musharraf armahti hänet. Khan levitti ydintekniikkaa omien sanojensa mukaan, koska halusi uhmata länsimaita, tukea muslimimaita ja ansaita rahaa. Teoistaan huolimatta hän on edelleen Pakistanissa suosittu hahmo.


title: Abdul Qadeer Khan

text: Khanilla on todettu eturauhassyöpä ja häntä on hoidettu Pakistanin sairaalassa.


Leeds-Bradfordin kansainvälinen lentoasema sijaitsee Leedsin ja Bradfordin kaupunkien välissä West Yorkshiressa, Englannissa.


title: Leeds-Bradfordin kansainvälinen lentoasema

text: Lentoasema tunnettiin alun perin Yeadon Aerodromena, kun siellä aloitettiin klubi-lennot ja harjoitukset vuonna 1931. Säännölliset lennot aloitettiin neljä vuotta myöhemmin Newcastleen, Edinburghiin, Blackpooliin ja Mansaarelle.


title: Guatemala (departementti)

text: Guatemala on Guatemalan departementti. Departementin ja koko valtion pääkaupunki on myös nimeltä Guatemala.


title: Guatemala (departementti)

text: Departementti käsittää 2 126 km² kokoisen alueen, jossa oli noin 2,5 miljoonaa asukasta vuonna 2002.


title: Guatemala (departementti)

text: Departementti jakautuu 17 kuntaan:


title: Curia Regis

text: Curia Regis on latinankielinen termi, joka tarkoittaa "kuninkaallista neuvostoa" tai "kuninkaan hovia". Curia Regis oli keskiajan Englannissa maanomistajien ("tenants-in-chief") ja kirkko-oppineiden neuvosto, joka neuvoi Englannin kuningasta lainopillisissa asioissa. Se korvasi anglosaksisen edeltäjänsä, witenagemotin sen jälkeen kun normannit olivat vallanneet Englannin vuonna 1066.


title: Curia Regis

text: Vilhelm Valloittaja toi Englantiin kotimaansa Normandian feodaalisen järjestelmän. Hän myönsi tärkeimmille sotilaallisille kannattajilleen maa-alueita, jotka puolestaan myönsivät maata omille kannattajilleen. Näin syntyi feodaalinen hierarkia. Maanomistajia, jotka saivat alueensa suoraan kuninkaalta kutsuttiin nimellä "tenants-in-chief" (tenant=maanvuokraaja) ja heidän omistamiaan maita kutsuttiin nimellä "manor" (tilus, kantatila). Vilhelm I hallitsi yksinvaltiaana, mutta kuin itsestäänselvyytenä hän halusi kuulla Curia Regisin neuvoja ennen lakien säätämistä.


title: Curia Regis

text: Curia Regisistä muotoutui vähitellen 1200-luvulla parlamentti.


title: Antonín Novotný

text: Antonín Novotný (10. joulukuuta 1904 Praha – 28. tammikuuta 1975 Praha) oli Tšekkoslovakian kommunistisen puolueen ensimmäinen sihteeri vuodesta 1953–1968 ja maan presidentti 1957–1968.


title: Antonín Novotný

text: Novotný kasvoi ensimmäisen tasavallan aikana. Ammatiltaan hän oli mekaanikko ja työskenteli eri yrityksissä vuoteen 1935. Hän liittyi kommunistiseen puolueeseen 1921 pian sen perustamisen jälkeen ja nousi sen johtoportaaseen vuoden 1929 bolševisaation jälkeen. Kun puolue kiellettiin 1938, hän meni jälleen töihin osuuskunta Včelaan Praha-Vysočanyssa ja jatkoi salaisesti kommunistien toiminnassa. Vuonna 1941 hänet vangittiin ja kuljetettiin keskitysleirille Mauthauseniin.


title: Antonín Novotný

text: Välittömästi sodan ja vapauttamisensa jälkeen Novotný nousi kommunistipuolueen Prahan komitean pääsihteeriksi, jossa toimessa hän oli vuoteen 1951. Vuonna 1946 hänet valittiin ensi kertaa puolueen keskuskomiteaan. Prahan puoluejohtajana hän otti merkittävästi osaa helmikuun 1948 kommunistiseen vallankaappaukseen, jota puolue kutsui nimellä Voittoisa helmikuu. Puolueen puhdistukset ja varapääministeri Slánskýn näytösoikeudenkäynti ja likvidointi vahvistivat hänen asemiaan; syyskuussa 1951 hänet valittiin toimeenpanevaan komiteaan ja joulukuussa 1951 sihteeristöön ja keskuskomitean presidiumiin. Syyskuussa 1953 hänestä tuli puolueen keskuskomitean ensimmäinen sihteeri.


title: Antonín Novotný

text: Stalinin ja Gottwaldin kuolema 1953 merkitsi jännityksen ja pahimman terrorin päättymistä. Gottwaldin jälkeen puolueen puhemiehen paikka jäi avoimeksi ja Tšekkoslovakian omaksui muun leirin tavan, että puolueen koneiston ylin mies on puolueen johtaja ja valtionpäämies (presidentti). Tämä toteutui kun presidentti Antonín Zápotocký kuoli 1957 ja Novotný valittiin presidentiksi.


title: Antonín Novotný

text: Huhtikuussa 1954 Husák tuomittiin porvarillisesta nationalismista (koska hän oli šlovakki) ja hiukan myöhemmin järjestettiin sosiaalidemokraatteihin kohdistuneita oikeudenkäyntejä. Painetta järjestelmän muuttamisen tuli kuitenkin viimeistään 1956 kun Neuvostoliiton johtaja Hruštšov tuomitsi Stalinin salaisessa puheessaan.


title: Antonín Novotný

text: Novotný julisti 1960 maan saavuttaneen sosialismin ja tämän tulisi kuvastua maan nimessä, joka muutettiin Tšekkoslovakian sosialistiseksi tasavallaksi (ČSSR). Tuolloin hän myös myönsi laajan armahduksen 1950-luvulla poliittisista rikoksista tuomituille. Tämänkin seurauksena kulttuurin alalla alkoi esiintyä jonkinlaista pluralismia. Talouden jatkuva alamäki vaati toimia suunnan muuttamiseksi ja 1963 uudistusmielisempi J. Lenárt nimitettiin pääministeriksi stalinisti V. Širokýn sijaan. Vuonna 1965 omaksuttiin myös taloustieteilijä Ota Šikin uudistusehdotukset.


title: Antonín Novotný

text: Novotný menetti otettaan valtaan vuodesta 1967 lähtien kasvavan tyytymättömyyden vuoksi ja opiskelijamielenosoitusten epäonnistuneen hoidon vuoksi. Hän pyrki vielä ajamaan kovaa linjaa, mikä ei enää ollut mahdollista. Toukokuun 1. mielenosoituksen jälkeen hän lupasi lihaa saapuvan kauppoihin "pian", mihin vastattiin pilkallisesti.


title: Antonín Novotný

text: Hän erosi tammikuussa 1968 ensimmäisen sihteerin asemasta. Hänen seuraajakseen nousi Alexander Dubček. Prahan kevään aikana Novotný pakotettiin eroon presidentin asemasta maaliskuussa ja erotettiin toukokuussa keskuskomiteasta ja koko puolueesta. Hänen jäsenyytensä palautettiin Neuvostoliitolle uskollisten saatua puolueen otteeseensa vuonna 1971 keskuskomitean salaisella päätöksellä. Paluuseen huipulle hän ei kuitenkaan pystynyt. Novotný kuoli 1975 Prahassa.


title: Kansainvälinen politiikka

text: Kansainvälinen politiikka on politiikan tutkimuksen eli yleisen valtio-opin alaan sijoittuva tutkimusala.


title: Kansainvälinen politiikka

text: Yleisesti tarkastellen kansainvälinen politiikka jakaantuu muun muassa ulkopolitiikan ja diplomatian tutkimukseen, rauhan- ja konfliktintutkimukseen sekä maailmanlaajuisen talouden ja hallinnan tutkimukseen. Kansainvälinen politiikka keskittyy esimerkiksi valtiosuvereniteetin, diplomatian ja kansainvälisen oikeuden toimintaan ja vaikutuksiin sekä eri valtioiden aseman muuttumiseen, valtioiden ulkopolitiikan muotoutumiseen ja keskeisiin poliittisiin päätöksentekoprosesseihin. Myös turvallisuuden ja valtiollisten, kansallisten ja alueellisten identiteettien tutkimus sekä kysymys oikeutetusta sodasta ovat kuuluneet kansainvälisen politiikan keskeisiin kysymyksiin.


title: Kansainvälinen politiikka

text: Kansainvälistä politiikkaa saattoi aiemmin opiskella Suomessa Tampereen yliopistossa ja nimekkeellä Lapin yliopistossa (nimikkeellä kansainväliset suhteet). Lukuvuodesta 2012–2013 se sulautui Tampereella valtio-opin kanssa politiikan tutkimuksen tutkinto-ohjelman opintosuunnaksi. Helsingin yliopiston valtio-opin laitos on muuttanut kansainvälisen politiikan linjan maailmanpolitiikan linjaksi, joka lukeutuu siellä yhdeksi valtio-opin osa-alueista.


title: Kansainvälinen politiikka

text: Englannin kielessä kansainvälisen politiikan sijaan käytetään usein nimitystä "international relations" (IR) eli kansainväliset suhteet. Nimitystä käytetään myös suomenkielisessä kirjallisuudessa ja sillä on hieman eri merkitys kuin kansainvälisellä politiikalla. Kansainväliset suhteet nähdään käsitteellisesti laajempana näistä kahdesta.


title: Terhi Uusi-Luomalahti

text: Terhi Uusi-Luomalahti (20. helmikuuta 1974) on suomalainen entinen jalkapalloilija.


title: Terhi Uusi-Luomalahti

text: Uusi-Luomalahti aloitti jalkapalloilun Järvenpään Palloseurassa. Kasvattajaseurastaan hän siirtyi Puistolan Urheilijoihin ja oli mukana nostamassa Puistolan SM-sarjaan vuonna 1991. Sen jälkeen matka jatkui Suomen menestyksekkäimpään jalkapalloseuraan HJK:hon, jossa hän voitti mm. 7 Suomen mestaruutta ja 4 Suomen Cupia. Viimeisen kautensa SM-sarjassa Uusi-Luomalahti pelasi FC Espoossa, joka ylsi hopeamitaleille sekä mestaruussarjassa että Suomen Cupissa. Kauden 2005 jälkeen loukkaantumisten riivaama Uusi-Luomalahti päätti siirtyä pelaamaan alemmalle sarjatasolle Naisten Ykköseen PuiU:un. Uusi-Luomalahti kipparoi tällä viimeisellä jalkapallokaudellaan Puistolan taas SM-sarjaan.


title: Terhi Uusi-Luomalahti

text: Vuosina 1992–2005 Uusi-Luomalahti kuului naisten maajoukkueen runkopelaajiin. Hän pelasi yhteensä 60 maaottelua, joissa hän teki 7 maalia.


title: Terhi Uusi-Luomalahti

text: Terhi Uusi-Luomalahti on myös toiminut naisten A-maajoukkueen fysioterapeuttina sekä Helsingin piirin joukkueiden valmentajana ja huoltajana. Vuonna 2007 Terhi aloitti HJK:n 1994-syntyneiden tyttöjen edustusjoukkueen valmentamisen.


title: Aoi matsuri

text: Aoi matsuri () on japanilainen festivaali, joka järjestetään vuosittain 15. toukokuuta Kiotossa. Se tunnetaan myös nimellä Kamon festivaali. Aoi matsuri on yksi Kioton kolmesta suurimmasta festivaalista. Muut kaksi ovat Gionin ja Jidain festivaalit.


title: Aoi matsuri

text: Aoi matsurin juuret löytyvät Heian-kaudelta, arviolta 1400-luvun tienoilta, jolloin jatkuvat myrskyt riehuivat alueella eivätkä viljasadot kypsyneet. Tietäjä kertoi tuolloiselle hallitsijalle keisari Kimmeille tämän olevan seurausta ihmisten jumalia kohtaan osoittamasta kunnioituksen puutteesta. Kamo pyhäköiden jumalat olivat kyllästyneet tähän ja kaataneet vihansa Kioton asukkaiden päälleen.


title: Aoi matsuri

text: Jumalten lepyttämiseksi keisari järjesti lahjoja uhrattavaksi vihastuneille jumalille Kamigamon ja Shimogamon pyhäköissä. Tavoitteena oli lepyttää jumalat ja rukoilla hyvää satoa ja säätä. Tämän jälkeen myrskyt laantuivat ja viljelijät saivat kerätä pelloiltaan runsan sadon. Aoi matsurista muodostui vuosittain järjestettävä perinne, jonka tarkoitus on muistella tapahtunutta.


title: Aoi matsuri

text: Aoi matsuriin osallistuvat sekä Kamigamon että Shimogamon pyhäköt. Juhlan keskukseksi on vakiintunut kaupungin läpi kulkevaan paraati, johon ottaa vuosittain osaa yli 600 henkeä. Paraatilaiset ovat pukeutuneet Heian-kauden asusteisiin ja kulkevat joko kävellen tai ratsun selässä. Aoi matsurin kulkue lähtee liikkeelle Kioton keisarilliselta palatsilta ja jatkaa sieltä Shimogamon pyhäkön kautta Kamigamon pyhäkölle, joissa molemmissa pysähdytään suorittamaan asiaan kuuluvia rituaaleja.


title: Aoi matsuri

text: Festivaalien aikaan pyhäköt ja osallistujat koristellaan salkoruusuilla, joita myös annetaan jumalille lahjaksi. Tästä juhla on myös saanut nimensä, ""Aoi"", salkoruusu. Salkoruusuilla on tapana koristella myös festivaalien paraatissa mukana olevat härkävankkurit.


title: Operaatio Shakti

text: Operaatio Shakti, koodinimeltään Pokhran-II oli Intian toukokuussa 1998 suorittama ydinkoesarja, jossa se kokeili ydinasettaan.


title: Operaatio Shakti

text: Intia oli jo 1974 tehnyt maan alla "Hymyilevä Buddha" nimisen ydinkokeen, jonka voima saattoi olla 2 kilotonnia. Intialla tiedettiin pitkään olevan ydinaseita. Intian armeija ja ydintutkijat räjäyttivät 11. toukokuuta 1998 Luoteis-Intiassa Rajasthanin osavaltiossa Tharin autiomaassa Pokhranin alueella maan sisässä yhtä aikaa kolme ydinlatausta, joista ensimmäisen voima lienee 25–30 kilotonnia, toisen 12 kilotonnia ja kolmannen alle kilotonnin verran. Armeija räjäytti vielä pari hyvin pientä latausta hyvin lähellä maan pintaa 13. toukokuuta. Intian tekemät ydinkokeet eivät liene menneen täysin piirustusten mukaan, sillä ainakaan ensimmäinen koe ei ollut yhtä voimakas kuin oli suunniteltu. Ensimmäinen koe oli jonkinlainen vetypommi, ja toinen tavanomainen plutoniumpohjainen fissiopommi. Pokhranin kokeet määräsi tehtäväksi Intian kansallismielisen BJP-puolueen vetämän hallituksen pääministeri Atal Bihari Vajpayee, koska halusi Intian julistautuvan avoimesti ydinasevallaksi turvallisuuspoliittisista syistä. Vajpayeen mielestä Kiina uhkasi Intiaa ydinaseellaan. Koesarjan jälkeen Intian Vajpayee julisti 14. toukokuuta 1998 Intian olevan ydinasevaltio, ja että Intia pystyy rakentamaan vetypomminkin, ja ettei Intia tule koskaan käyttämään ydinaseita ensin.


title: Operaatio Shakti

text: Pakistan vastasi Intian koesarjaan omalla koesarjallaan. Intian koesarja herätti vastalauseita maailmalla ja Intia sai kokeiden takia kansainvälisiä pakotteita. 2000-luvun alussa Intian ja Pakistanin välit kiristyivät pariksi vuodeksi äärimmilleen, ja maiden välisessä kiivaassa sanaharkassa puhuttiin avoimesti ydinsodan mahdollisuudesta.


title: Operaatio Shakti

text:
Koodinimellä Pokhran II-kulkeneet ydinkokeet määräsi Intian kansallismielisen BJP-vetoisen hallituksen johtaja Atal Bihari Vajpayee. Voimakkaasti kansallismielinen Intian kansanpuolue BJP oli noussut hallitukseen parllamenttivaaleissa helmikuussa 1998. Puolustusministerinä toimi George Fernandes. Operaatio Shaktia johtivat silloinen puolustusvoimien tutkimuslaitoksen DRDO:n johtaja tohtori Abdul Kalam ja atomienergiakomission johtaja Rajagopala Chidambaram. Kokeiden valmistelut teki käytännössä Bhabhan ydintutkimuskeskus BARC. Satinder Kumar Sikka johti vetypommin kehitystä. Maaliskuun puolenvälin jälkeen Vajpayee tapasi Kalamia ja Chidambaramia muutamaan otteeseen määräten alussa näitä valmistelamaan ydinkokeita saatuaan tietoa ydinohjelman nykytilasta. 6. huhtikuuta Pakistan koelaukaisi uuden 1500 km kantavan Ghauri-ohjuksen, joka lisäsi Intian halua julistautua avoimesti ydinasevallaksi.
Kaiken lisäksi Pakistan joka oli jo aiemmin vihjannut ydinkokeen mahdollisuudesta, ilmoitti Abdul Khadeer khanin suulla 15. huhtikuuta 1998 urdunkieliselle "Ausaf"-lehdelle että Pakistan on valmis ydinkokeisiin poliittisen päätöksen tullessa.
Kokeiltavat ydinräjähteet lastattiin neljään armeijan kuorma-autoon jotka ajoivat Mumbain Bhabhan ydintutkimuslaitoksen BARC:in ovesta ulos 1. maaliskuuta 1998.
Kuorma-autot kuljettivat ydinaseet Mumbain lentokentälle, josta AN-32 kone vei ne Jaisalmerin lentokentälle, josta neljä armeijan kuorma-autoa ajoi ydinräjähteet Pokhranin koealueelle.


title: Operaatio Shakti

text: Operaatio Shaktin eli Pokhran-II:n kokeet tehtiin Luoteis-Intiassa Rajasthanin osavaltiossa Tharin autiomaassa Pokhranin alueella. Tarkemmin kokeet tehtiin hylätyn Malkan kylän lähellä 6 km asutusta 1200 asukkaan Khetolain kylästä koilliseen ja 10 km etelään Loharkista 27.0716 astetta N 71.7612 astetta W 2,8 km päässä vuoden 1974 kokeen paikasta.


title: Operaatio Shakti

text: Intia teki Pokhranissa varmasti ydinkokeita 11. maaliskuuta, 13. päivän koe oli joko epäonnistuminen tai hämäystä.


title: Operaatio Shakti

text: Intian aikaa iltapäivällä räjäytettiin yhtä aikaa kolme latausta, jotka pöläyttivät kolme tomupilveä ilmaa ja kaivoivat matalia kuoppia maahan maan sisässä räjähtäessään. Voimakkuudeltaan räjähdys vastasi kohtalaisen voimakasta maanjäristystä (magnitudi 4,6–5,4). Pokhranin kokeet aiheuttivat seiniin 4–6 km päässä olevassa Khetolain kylässä halkeamia.


title: Operaatio Shakti

text: 11. maaliskuuta 1998 tehdyt ydinkokeet:


title: Operaatio Shakti

text: 13. maaliskuuta 1998 tehdyt ydinkokeet olivat hyvin pieniä. Toinen niistä räjäytettiin hiekkadyynin sisässä ja se synnytti vain 3,5–4 metrin läpimittaisen kraatterin. Ne olivat joko hämäystä, epäonnistuneita kokeita, hyvin pieniä ydinaseita tai mittauskokeita, joissa ei testattu ydinräjähdyksiä täysitehoisina.


title: Operaatio Shakti

text: Intia teki ydinkokeensa, koska Intiassa oli joissakin piireissä 60-luvulta alkaen pelätty Kiinan ydinaseita. Intia ja Kiina olivat käyneet lyhyen sodan vuonna 1962. Ydinaseellinen Intia oli poliittisesti merkittävämpi tekijä kuin ydinaseeton Intia. Intain lehdissä ylistettiin laajalti Intian ydinkoetta. Varsinkin kaupunkien keskiluokka tuki ydinaseita ja kaduilla tervehdittiin ilojuhlin ydinkokeita, mutta kriittiset tahot Intiassakin katsoivat Intian ydinkokeen tekevän maanosasta turvattomamman. Vajpayee sanoi, että viimeisen 2500 vuoden aikana Intiaan oli hyökätty monta kartaa, muttei maa itse ollut hyökännyt koskaan. Tämän logiikan mukaan Intia ei tulisi käyttämään ydinaseita ensin.


title: Operaatio Shakti

text:
Toki Intiassa oli käyty sisäisiä sotia. Intian tehtyä kokeensa Pakistanin pääministeri Auyb Khan sanoi Pakistanin kokeilevan omia ydinaseitaan, jotta tasapaino Intian kanssa säilyisi alueen kilpavarustelussa. 91% kannatti India Today-lehden kyselyn mukaan Intian ydinkokeita. Pakistanissakin juhlittiin ydinkokeita. Yhdysvallat oli pettynyt Intian kokeisiin ja asetti Intialle talouspakotteita, pysäytti kaupan ja mikä paljon pahempaa Intian kannalta, jäädytti lainat. Kiinalaisten mukaan Intian ydinase vaarantaa alueen rauhaa ja vakautta ja alentaa alueen turvallisuustilannetta. 27.5 Intia halusi neuvotella Pakistanin kanssa ydinaseiden ensikäytön kieltävästä sopimuksesta. 28. toukokuuta 1998 Pakistan räjäytti oman ilmoituksensa mukaan viisi ydinlatausta Chagain kukkuloilla. YK vaati molemmilta valtioilta lupauksen ettei uusia ydinkokeita tehdä, mutta Pakistan kokeili ydinlatauksia vielä 30. toukokuuta. Ydinaseet ovat tämän jälkeen olleet politiikassa mukana, ja molemmat maat ovat kehitelleet niille yhä pidemmälle kantavia ohjuksia. Jotkut väittävät Intian tehneen ydinkokeet sisäpoliittisista syistä, jotta hallitus vaikuttaisi voimakkaalta kansan silmissä ja pysyisi pystyssä. 2000-luvun alussa Intian ja Pakistanin kiivaassa sanaharkassa puhuttiin avoimesti ydinsodan mahdollisuudesta. Maiden välit kiristyivät sodan partaalle, kun
Intiassa tapahtui Pakistanista kotoisin olevien terroristien tekemä suuri pommi-isku.
Pommi-iskut huipentuivat Intian parlamentissa tapahtuneeseen terrori-iskuun 13. joulukuuta 2001, ja molemmat maat keskittivät tänä vuonna suuren määrän joukkoja toistensa rajalle.
Intian pääministeri George Fernandes sanoi 2003, että Intiassa saattaa räjähtää pommi tai kaksi, mutta jos Intia vastaa iskuihin, Pakistan lakkaa olemasta
Maiden välit lientyivät seuraavana vuonna, mutta kiristyivät taas 2008 Mumbaissa tapahtuneen terrori-iskun takia.


title: Jeriko-ohjus

text: Nimellä Jeriko-ohjus kutsutaan Israelin kehittelemiä keskimatkan ohjuksia.


title: Dimonan tutkimuslaitos

text: Dimonan tutkimuslaitos, virallisesti Negevin ydintutkimuskeskus, on Israelin salaisen ydinaseohjelman plutoniumia tuottava keskus. Dimona sijaitsee Negevin autiomaassa 36 kilometriä etelään Beersebasta. Dimonan tutkimuslaitosta alettiin rakentaa 1958, ja reaktori alkoi tuottaa plutoniumia 1962–1964. Aluksi Dimonan tutkimuslaitosta väitettiin joksikin muuksi kuin atomitutkimuslaitokseksi. Tästä syntyi kuuluisa vitsi, joka kutsuu kompleksia nimellä ”Ben-Gurionin housutehdas”: silloinen pääministeri David Ben-Gurion väitti, että paikalla tehdään vain työvaatteita.


title: Dimonan tutkimuslaitos

text: 1960-luvulla yhdysvaltalaiset tarkkailijat suorittivat Dimonassa tarkastuksia, joiden tarkoitus oli selvittää käytetäänkö Dimonaa ydinaseiden kehittelyyn. Jokaisesta tarkastuksesta sovittiin etukäteen ja väitetään israelilaisten hämänneen tarkkailijoita rakentamalla tilapäisiä seiniä ja piilottamalla laitoksen maanalaiset kerrokset jne. Ensimmäinen ydinpommi saattoi tulla ulos laitoksesta hieman ennen vuoden 1967 kuuden päivän sotaa.


title: Teini-ikäiset mutanttininjakilpikonnat (vuoden 2007 elokuva)

text: Teini-ikäiset mutanttininjakilpikonnat () on neljäs "Teini-ikäiset mutanttininjakilpikonnat" -elokuva. Imagi Animation Studios tuotti elokuvan tietokoneanimaationa. Elokuva sai ensi-iltansa Yhdysvalloissa 23. maaliskuuta 2007, ja se oli ensimmäinen "Teini-ikäiset mutanttininjakilpikonnat" -elokuva 14 vuoteen. Edellinen julkaistiin vuonna 1993. Suomessa elokuva julkaistiin 22. kesäkuuta 2007.


text: Elokuva tuotti maailmanlaajuisesti hieman yli 95 miljoonaa dollaria, josta Yhdysvalloissa saatu osuus oli hieman yli 54 miljoonaa dollaria. Se oli elokuvan budjettiin nähden menestys. Lisäksi se oli ehdolla Annie-palkinnon voittajaksi, kun Sean Song oli ehdolla parhaasta elokuvan storyboardaamisesta.


text: Turtlesien kukistettua arkkivihollisensa Silppurin veljesten ryhmä on hajonnut. Leonardon koulutusjakso Etelä-Amerikan viidakossa on venähtänyt yliajalle, ja muut veljekset New Yorkissa yrittävät selviytyä omalla tavallaan. Ryhmä kuitenkin kokoontuun yhteen, kun New Yorkissa alkaa tapahtua kummia. Tällä kertaa kaupungissa aiheuttavat hämmennystä antiikin ajan sotakenraalit, jotka pyydystävät armeijaansa muinaishirviöitä.


text: Turtlesien tietokoneanimaatioelokuvasta tiedotettiin ensimmäisen kerran vuonna 2000, jolloin John Woon oli tarkoitus ohjata elokuva. Sen tuottaminen kuitenkin jäi kesken muun muassa Development hell yhtiön vuoksi ja Woo siirtyi samalla muihin elokuvaprojekteihin. Tilalle palkattiin Kevin Munroe, joka oli aikaisemmin työskennellyt videopelien, sarjakuvien ja animaatiosarjojen parissa, joka myös halusi tehdä elokuvan täysin tietokoneanimaationa. Lisäksi tämä helpottaisi yleisön kannalta katsoa epätavallista tarinaa, kuin jos se olisi näytelmäelokuva, johon Turtlesit olisivat vain tehty tietokoneanimaationa.


text: Tuottaja Tom Gray selitti päätöstä tehdä näytelmäelokuvan sijasta animaatio, johtui aikaisempien elokuvien budjettien suhteesta saatuun summaan. Jokaisen elokuvan budjetti kasvoi hivenen, mutta tuotto laski vaikka ne tekivät voittoa budjettiin nähden. Näiden ohella se oli taloudellisesti kannattavampi tuottaa tietokoneanimaationa.


text: Munroe puolestaan kertoi elokuvan juonen saaneen useita ideoita, joista yksi oli tehdä pienimuotoinen seikkailu avaruudessa, mutta lopulta päätettiin keskittyä heidän kotikaupunkiinsa New Yorkiin ja keskittyä heidän perhe-elämään, joka oli hajonnut. He eivät myöskään halunneet tehdä kovin lapsellista tarinaa ja korostivat sarjakuvista tuttua synkkää tunnelmaa, joka vetoaisi hieman varttuneemmalle yleisölle. Myös hahmojen suunnittelussa Munroe yritti löytää uudenlaisen ulkomuodon Turtleiseille, joka tuntuisi samankaltaiselta kuin sarjakuvien versiot.


text: Elokuvan kehittäminen ja esituotanto aloitettiin kesäkuussa 2005 Imagin Los Angelesin studiossa ja itse animointi tuotettiin päästudiossa Hongkongissa. Lopulta elokuvan jälkituottaminen tapahtui Hollywoodissa. New Yorkin taustasuunnittelussa taiteellinen ohjaaja Simon Murton suunnitteli taivaanrannan ja kaupunkimaisemat Manhattanin mukaan. He ottivat myös suunnitteluun mukaan vaikutteita 1940- ja 50-luvun mustavalkoelokuvista, joka antaisi elokuvalle tunnelman vuoromaailmasta. Puolestaan Hongkongissa taistelukohtauksien parissa työskennelleet animaattorit ottivat paljon vaikutteita paikallisista toimintaelokuvista ja sovelsivat omia lempitappelu tilanteita elokuvaan. Animoinnin ohjaaja Kim Ooi selitti tämän olevan myös helpompi tapa tehdä taistelukohtauksista tyylikkäämpiä, sillä kyseessä oli animaatioelokuva, jolla ei käytännössä ole rajoja, toisin kuin näytelmäelokuvissa.


text: Rooleihin oli valittu täysin uusi näyttelijäkaarti verrattuna edellisiin elokuviin. Ainoastaan Jim Cummingsilla oli aikaisempaa historiaa Turtlesien parista toimiessaan muun muassa Nahkapään äänenä 1980-luvun Turtles – mutanttikilpikonnat -sarjassa. Laird halusi Turtlesien rooleihin tuntemattomampia näyttelijöitä, jotta hahmojen identiteetti säilyisi, eikä yleisö ajattelisi vain tunnettua näyttelijää. Mako julkistettiin olevan Tikun äänenä San Diegon sarjakuvatapahtumassa 20. heinäkuuta 2006, juuri päivää ennen kuolemaansa. Elokuva jäi myös Makon viimeiseksi rooliksi.


text: Suomenkielisessä versiossa ääninäyttelijät olivat pääosin samat kuin vuoden 2003 animaatiosarjassa.


text: Elokuvasta julkaistiin yksi soundtrack kolme päivää ennen elokuvan ensi-iltaa, jossa esiintyvät muun muassa Gym Class Heroes, Jet, Cute Is What We Aim For, Cobra Starship, Billy Talent ja P.O.D..


title: Antonín Zápotocký

text: Antonín Zápotocký (19. joulukuuta 1884 – 13. marraskuuta 1957) oli Tšekkoslovakian pääministeri 1948–1953 ja presidentti 1953–1957.


title: Antonín Zápotocký

text: Zápotocký oli Ladislav Zápotockýn, Tšekin työväenliikkeen uranuurtajan poika. Hän toimi aluksi kivenhakkaajan oppipoikana, mutta vuodesta 1914 hän oli sosiaalidemokraattisen puolueen tehtävissä Kladnossa ja puolueen lehden toimittajana. Ensimmäisessä maailmansodassa hän palveli Itävalta-Unkarin armeijassa. Tšekkoslovakian perustamisen jälkeen hän oli yksi vasemmistososialistisen puoluesiiven perustajista ja perusti Neuvosto-Venäjän mallisia työläisten neuvostoja. Vuonna 1920 hän osallistui kommunistisen internationaalin toiseen kokoukseen. Joulukuussa 1920 hän järjesti lakon Kladnossa ja oli osallisena kaappausyrityksessä, mistä hänet tuomittiin yhdeksän kuukauden vankeuteen.


title: Antonín Zápotocký

text: 1920-luvulla Zápotocký kuului Bohumír Šmeralin ryhmään Tšekkoslovakian kommunistisessa puolueessa. Vuodet 1922–1925 hän oli puolueen pääsihteerinä. 1930-luvulla hän vaikutti ammattiyhdistysliikkeessä ja järjesti 1932 Mostin alueen lakon, joka oli laajin Euroopassa suuren laman aikaan. 1930-luvun loppupuolella hän pyrki yhdistämään ammattiyhdistysliikkeen fasismia vastaan.


title: Antonín Zápotocký

text: Pian Münchenin sopimuksen jälkeen puolueen toiminta lakkautettiin. Tšekkoslovakian miehityksen jälkeen Zápotocký pidätettiin huhtikuussa 1939 hänen yrittäessään paeta Puolaan ja vietiin aluksi Dresdeniin ja sitten Sachsenhausen-Oranienburgin keskitysleirille.


title: Antonín Zápotocký

text: Toukokuun 1945 jälkeen Zápotocký nimitettiin ammattiliittojen keskuskomitean puheenjohtajaksi, puolueen keskuskomitean puheenjohtajiston jäseneksi ja parlamentin jäseneksi. Vuoden 1948 myrskyisissä tapahtumissa hän oli aluksi organisoimassa kuuluisaa tehtaiden neuvostojen kokousta. Tšekkoslovakian vallankaappaus 1948 nosti Zápotockýn varapääministerin paikalle kesäkuuhun 1948 asti. Sen jälkeen hän toimi vuoteen 1953 pääministerinä. Zápotockýn kansanomainen esiintyminen ja vaatimattomuus tekivät hänet suosituksi kansan parissa. Toisaalta hän otti osaa kommunistien vastustajien pidätyksiin ja stalinistisen järjestelmän luomiseen.


title: Antonín Zápotocký

text: Gottwaldin kuoltua pian Stalinin jälkeen 21. maaliskuuta 1953 Zápotocký valittiin tasavallan presidentiksi. Hän oli vastuussa vuoden 1953 valuuttauudistusta vastaan järjestetyn työläisten kapinan kukistamisesta armeijan voimatoimin Škodan tehtailla Plzeňissa 1. kesäkuuta 1953. Näin hän toimi uransa loppupuolella täysin päinvastoin kuin 30 vuotta aikaisemmin Mostin lakossa.


title: Gottwald

text: Gottwald on muun muassa seuraavien henkiöiden sukunimi:


title: The Awakening

text: The Awakening on eteläafrikkalainen, Johannesburgista kotoisin oleva goottirockyhtye, jonka laulaja-kitaristi-tuottaja Ashton Nyte perusti vuonna 1995. Lehdistössä yhtyettä on kutsuttu "Etelä-Afrikan menestyneimmäksi goottirockyhtyeeksi ja yhdeksi alternative-piirien johtavista yhtyeistä."


title: The Awakening

text: Yhtye on julkaissut kahdeksan täyspitkää studioalbumia, kokoelma-albumin, kaksi musiikkivideota ja kaksi ep-levyä sekä saanut soittoaikaa Etelä-Afrikan Euroopan ja Yhdysvaltojen radiokanavilla ja klubeilla. The Awakening oli ensimmäinen goottirockyhtye, joka oli pääesiintyjänä suurilla kansallisilla festivaaleilla Etelä-Afrikassa, mukaan lukien Oppikoppissa ja RAMfestissa.. Vuodesta 2008 yhtye on toiminut Yhdysvalloissa.


title: The Awakening

text: Vuonna 1994 eteläafrikkalaisen Martyr's Image -yhtyeen hajottua kitaristi-laulaja Ashton Nyte pyysi basisti Jenni Hazellin mukaan projektiinsa, joka silloin kulki nimellä Children of the Torch. Vuoden ajan he harjoittelivat ja hioivat Ashtonin kirjoittamaa materiaalia rumpukoneen avulla. Kitaristi Philip Booyens liittyi livekokoonpanoon saman vuoden joulukuussa. Yhtye otti myöhemmin käyttöön nimen The Awakening ja soitti ensimmäisen konserttinsa helmikuussa 1996.


title: The Awakening

text: Maaliskuussa Nyte alkoi työstää yhtyeen esikoisalbumia "Risen". Albumi äänitettiin Mega Music Studiosissa Johannesburgissa tuottajanaan Leon Erasmus. Nauhoittamisen lomassa yhtye teki lavaesityksiä ja Nyte palasi kesken kiertueen studioon äänittämään coverin Simon & Garfunkelin kappaleesta The Sounds of Silence. "Risen" julkaistiin sen jälkeen. Single saavutti ensimmäisen sijan Etelä-Afrikan rocklistoilla, ja siitä tuli kulttiklassikko.


title: The Awakening

text: Goottirock oli käytännössä ennenkuulumatonta Etelä-Afrikassa, ja The Awakeningista tuli välittömästi kuuluisa ja paljolti kiistanalainen. Yhtye kiersi Afrikkaa tiiviisti kolmihenkisenä.


title: The Awakening

text: Myöhemmin vuonna 1997 Ashton sijoitti pieneen digitaalistudioon ja alkoi työstää jatkoa "Risenille". Toinen albumi "Request" otti enemmän vaikutteita New Romantic -suuntauksen electrosta ja industrialista. Yhtye alkoi saada enemmän valtavirran huomiota radiossa ja viestimissä singleillä Maree, Rain ja Before I Leap. Maree-singleä myytiin 5000 kappaletta ensimmäisenä vuotena ilman suuren levy-yhtiön tukea, ja kappale meni ensimmäiselle sijalle Etelä-Afrikan rocklistoilla. Kappaleesta Rain kuvattiin musiikkivideo, jonka ohjasi Katinka Harrod. Video kuvattiin keskellä talvea ja se oli hengenvaarallista Nytelle, jota kuvattiin jäisen järven pinnan alla, maalattiin mustaksi ja pestiin toisia kohtauksia varten. Musiikkivideo kuitenkin pääsi televisioon, näytettiin useilla Afrikan musiikkikanavilla ja toi julkisuutta yhtyeelle.


title: The Awakening

text: Marraskuussa 1998 Nyte perusti oman riippumattoman levy-yhtönsä. Hän uudelleenjulkaisi kaksi ensimmäistä The Awakening levyä uudelleenmasteroituina, laajennetuilla kansitaiteilla ja lisäkappaleilla vastatakseen ulkomaan myynnin edellytyksiin. Albumit otettiin jakeluun Yhdysvalloissa ja Saksassa, ja yhtye saavutti ylikansallisen ihailijajoukon. Menestyskappale Rain julkaistiin Yhdysvalloissa useilla kokoelmilla.


title: The Awakening

text: Viisihenkisellä kokoonpanolla yhtye teki kolmannen albuminsa "Ethereal Menace", jossa on vaikutteita industrial-musiikista. Myöhemmin Nyte nimitti tätä tyyliä "dark future rockiksi". "Ethereal Menace" julkaistiin heinäkuussa 1999, ja se sai innostuneen vastaanoton: single “The March" menestyi, ja Etelä-Afrikan musiikkipalkintoja voittaneen ohjaajan Eban Olivierin Concrete Productions teki yhtyeelle toisen musiikkivideon, jota näytettiin MTV Europella.


title: The Awakening

text: Joulukuussa 1999 Nyte piti tauon The Awakeningista keskittyäkseen julkaisemaan ensimmäisen oman sooloalbuminsa "The Slender Nudesin". Syyskuussa 2000 Nyte palasi takaisin The Awakeningin pariin, ja yhtye julkaisi siihen mennessä synkeimmän albuminsa "The Fourth Seal of Zeenin". Eeppinen albumi esittää valikoiman vaikutteita darkwaven ja klassisen goottirockin väliltä. The Dark Romantics -kappaleesta tuli goottiklubien tunnuslaulu ympäri maailmaa, ja se on edelleen yhtyeen suosituimpia kappaleita. Vuonna 2001, kokoonpanomuutosten ja kiertueen kesken, yhtye julkaisi ep-levyn "The Fountain", joka jatkoi Zeenin tyyliä. The Fountain -single meni sijalle neljä Etelä-Afrikan rocklistoilla ja pysyi Top 10:ssä yhdeksän viikkoa. Nyte julkaisi myös toisen sooloalbuminsa Dirt Sensen vuonna 2002, joka oli 17 viikkoa Etelä-Afrikan listoilla, parhaimmillaan sijalla kaksi.


title: The Awakening

text: Kesäkuussa 2002 The Awakening äänitti uransa aggressiivisimman, kitaravetoisimman albuminsa "Roadside Hereticsin". Garrick van der Tuin otti Glenn Welmanin paikan rumpalina, mikä vaikutti rajumpaan tyyliin. Aiheiltaan "Roadside Heretics" käsittelee kaltoin kohdeltuja, syrjittyjä, ja eristäytyneitä ihmisiä – Etelä-Afrikan yleisesti tunnettuja asioita. Nyten mukaan "Roadside Heretics" merkitsi uuden aikakauden alkua The Awakeningille, sillä he keskittyivät tallentamaan tavaramerkkinsä, lavaesitystensä intensiteetin albumin soundiin. Yksi singleistä, The Maker, oli kaksi viikkoa sijalla yksi Etelä-Afrikan rocklistoilla. Samana vuonna yhtye julkaisi kokoelma-albumin "Sacrificial Etchings", jolle on koottu singlet vuosilta 1997-2002 sekä aiemmin julkaisemattomia kappaleita kuten suosittu Vampyre Girl. "Sacrificial Etchings" saavutti sijan 18 Etelä-Afrikan myydyimpien albumien listalla vuonna 2003.


title: The Awakening

text: Nyte julkaisi kolmannen sooloalbuminsa "Sinister Swingin" vuonna 2003. Vuotta myöhemmin Nyte alkoi työstää The Awakeningin siihen saakka kunniahimoisinta albumia "Darker Than Silencea", jonka aiheet käsittelevät tuhoa ja lääkitystä. Kappaleet kuten One More Crucifixion, Angelyn ja The Needle and the Gun saivat myönteisen vastaanoton maailmalla ja huomattavaa menestystä Afrikan ja Saksan listoilla. Menestys vei yhtyeen ensimmäiselle Yhdysvaltojen kiertueelleen vuonna 2004.


title: The Awakening

text: Heinäkuussa 2005, Nyte julkaisi neljännen sooloalbuminsa "Headspacen" sooloyhtyeellään Ashton Nyte and the Accused.


title: The Awakening

text: Vuonna 2006 The Awakening teki managerointisopimuksen saksalaisen MCM Musicin kanssa, ja myöhemmin levytyssopimuksen Massacre Recordsin kanssa. The Awakening julkaisi sitten seitsemännen studioalbuminsa "Razor Burnin". Eurooppalaisen jakelun ja mainonnan ansiosta albumi sai enemmän huomiota kuin yhtyeen aiemman albumit sekä myönteisiä arvioita vaihtoehtomusiikin viestimiltä. Intervention Arts jakeli albumia Yhdysvaltojen ja Afrikan markkinoille. Yhtye teki toisen kiertueensa Yhdysvalloissa.


title: The Awakening

text: Myöhään vuonna 2007, Nyte muutti Yhdysvaltoihin kun yhtye teki siellä kolmannen kiertueensa. Yhtye oli pääesiintyjä HM-lavalla Cornerstone Festivalissa 2008. Nyten viides soolojulkaisu, "The Valley", julkaistiin Etelä-Afrikassa lokakuussa 2008.


title: The Awakening

text: The Awakeningin kahdeksas studioalbumi, "Tales of Absolution and Obsoletion" julkaistiin kesäkuussa 2009, ja yhtye aikoo tehdä kiertueita tukeakseen sen julkaisua. Yhtye on sanonut palanneensa albumilla Zeenin aikaiseen, perinteiseen goottirock-soundiinsa.


title: The Awakening

text: The Awakeningin musiikki on kehittynyt sitten alkuvuosiensa: esikoisalbumi "Risen" painottui vanhanliiton kitaravetoiseen post-punkiin ja goottirockiin, mutta toisella albumilla "Request" yhtye otti omakseen 1980-luvun uusromantiikka-suuntauksen konemusiikkivaikutteet. "Ethereal Menacelta" alkaen tyyli on ollut "dark future rockia" - Nyten sanoin "yhdistelmä raskaita konevaikutteita ja jyhkeitä kitaroita voimakkailla tanssittavilla aineksilla". Vaikutteiden puolesta Nyte itse nimeää David Bowien ja Kate Bushin "sankareikseen", vaikka hän sanoo musiikkimakunsa olevan "hyvin laaja".


title: The Awakening

text: Nyte kuvailee yhtyeen konserttiesityksiä “kuin rituaalityyppisiksi kokemuksiksi, jotka juontuvat teatraaliseen lavaolemukseemme ja esitykseemme". Lavaesitysten kulmakivinä hän pitää “intohimon, kauneuden, runouden ja teatraalisuuden aineksia".


title: Full Circle (Xzibitin albumi)

text: Full Circle on yhdysvaltalaisen rap-artistin Xzibitin kuudes studioalbumi, joka julkaistiin 17. lokakuuta 2006.


title: Full Circle (Xzibitin albumi)

text: Albumi debytoi Yhdysvalloissa Billboard 200 -listan sijalla 50.


title: Most

text: Most (, ) on kaupunki Tšekissä Ústín läänissä Böömin altaassa Bílinan varrella. Kaupungin asukasluku on 67 438 (2009).


title: Most

text: Kaupungin nimi tarkoittaa 'siltaa'. Se tuli alueella 900-luvulla olleiden soiden yli johtavista silloista. Soiden läpi johti kauppareitti Prahasta Freibergiin Saksiin. Kaupunki on mainittu 1040 slaavien asuinpaikkana Hněvínin linnan alapuolella. 1300-luvulta lähtien kaupunki oli pääasiassa saksankielinen. Kolmikymmenvuotisen sodan aikana sitä miehittivät ruotsalaiset. Kaupunki alkoi kasvaa vasta 1800-luvun jälkipuoliskolla teollistumisen myötä. Vuonna 1870 kaupunkiin rakennettiin rautatie.


title: Most

text: 1960-luvulla kaupungin historiallinen keskusta tuhottiin täysin ruskohiilikaivosten tieltä. Tuho jatkui vuoteen 1970. Siltä säästyi vain yksi rakennus: vuosina 1517–1594 rakennettua Neitsyt Marian taivaaseen ottamisen kirkkoa (Kostel Nanebevzetí Panny Marie) siirrettiin kokonaisena 841,1 metriä kaivoksen tieltä lokakuussa 1975.


title: Most

text: Kirkon ja Hněvínin linnan lisäksi kaupungissa ei ole juuri muuta nähtävyyksiä. Suurin osa siitä on itäeurooppalaistyylisiä betonielementtikerrostaloja. Toisaalta kaupunkiin rakennettiin runsaasti vapaa-ajanvietto- ja urheilumahdollisuuksia. Kaivosten sulkemisen myötä kaupungin työttömyys oli 25 prosenttia vuonna 2005.


title: Erzgebirge

text: Erzgebirge () on vuorijono Saksan ja Tšekin rajalla. Vuoristo muodostaa maiden rajan noin 150 km:n matkalla Saksin rajalta Elbelle. Korkeimmat huiput ovat Tšekin puolella Klínovec (), 1 244 metriä, ja Saksan puolella Fichtelberg, 1 214,6 metriä.


title: Erzgebirge

text: Vuoristo oli uuden ajan alkuun asti lähes asumatonta ja metsien peittämää. Kun alueelta 1400-luvulla löydettiin tinaa ja hopeaa, sinne perustettiin kaupunkeja. Vuoriston nimen alku "Erz" tarkoittaa saksan kielessä malmia. Nykyisin vuoristo on myös suosittu talvilomakohde.


title: Antti Hyry

text: Antti Kalevi Hyry (20. lokakuuta 1931 Kuivaniemi – 4. kesäkuuta 2016 Espoo) oli suomalainen kirjailija. Hänen romaaninsa "Uuni" (2009) sai Finlandia-palkinnon. Myös teokset "Kertomus" (1986) ja "Aitta" (1999) olivat Finlandia-palkintoehdokkaana.


title: Antti Hyry

text: Hyry valmistui ylioppilaaksi vuonna 1952 ja diplomi-insinööriksi Teknillisestä korkeakoulusta vuonna 1958. Hänen ensimmäinen teoksensa oli novellikokoelma "Maantieltä hän lähti" (1958). Novellien ja romaanien lisäksi Hyry kirjoitti myös kuunnelmia. Hänen teostensa aiheina ovat usein lapsuus ja pohjoissuomalainen maaseutu. Hyryn tuotantoa on käännetty ruotsiksi, saksaksi ja viroksi. Teoksista on julkaistu myös akateemisia tutkimuksia.


title: Antti Hyry

text: Ikätovereittensakin joukossa Hyry oli suuri eristäytyjä, joka ei osallistunut julkisiin keskusteluihin ja jota ei juuri nähty tilaisuuksissa. "Aitta"-romaanin kertoja saattaa kuvastaa myös kirjailijan omia ajatuksia sanoessaan: ”Hän luki lehtiä, selasi ja selasi ja ihmetteli, niin kuin ennenkin, että mitenkä saattoi olla niin paljon tekstiä ja niin vähän lukemista.”


title: Antti Hyry

text: Hyrystä kirjoitettaessa mainitaan usein mystiikka, vaikka hänen kuvauksensa kohteet ovat mahdollisimman todellisia ja arkisia. Hän oli merkittävänä prosaistina sukupolvessaan harvinainen siinä mielessä, että hän oli uskonnollinen ihminen, vanhoillislestadiolaisen herätysliikkeen jäsen. Hyry on haudattu Kellonummen hautausmaalle.


title: Dnipron metro

text: Dnipron metro (, ) on yksilinjainen metrojärjestelmä, joka palvelee Ukrainan kolmanneksi laajinta kaupunkia, Dniproa. Se on kolmas Ukrainaan rakennettu metro, Kiovan ja Harkovan metron jälkeen. Metro avattiin vuonna 1995.


title: Dnipron metro

text: Dnipron metro avattiin käyttöön joulukuussa 1995. Järjestelmä kattaa kuusi asemaa, Vokzalnasta (Päärautatieasema) itään Komunarivskaan. Asemat aukeavat aamulla kello 5.30 ja sulkeutuvat illalla kello 23.00. Matkustajia metrolla on vuosittain noin 15 miljoonaa. Koko metrojärjestelmässä on toistaiseksi vain yksi linja, "Tsentralno-Zavodska", jolla on pituutta 7,1 kilometriä. Asemat on pyritty viimeistelemään mahdollisimman loisteliaiksi Neuvostoliiton ajan tapaan, mutta 1990-luvun taloudellinen lama johti siihen, että asemat eivät saaneet niin hienoa ulkoasua kuin oli suunniteltu.


title: Dnipron metro

text: Linjan kuudesta asemasta vain yksi on maan pinnalla, loput viisi maan alla. Maanalaisista asemista neljä on tehty Neuvostoliiton aikaisten palatsien näköiseksi holvikattoineen ja kattokruunuineen. Yksi maanalainen asema on rakennettu ikään kuin pylväiden varaan, samoin kuin ainoa maanpäällinen asema. Matkustajavaunujen määrä yhdessä metrojunassa oli Dnipron metrojärjestelmässä ennen viisi, mutta järjestelmän käytön vähentyessä kyseinen luku on pudonnut kolmeen.


title: Dnipron metro

text: Parhaillaan rakennettavina on kolme asemaa "Vokzalna"n asemalta kaupungin keskustaan: "Teatralna"n asema, "Tsentralna"n asema, ja "Muzeina"n asema (käytetään myös nimeä "Žovtneva Ploštša"). Laajennuksen ensimmäisen osan odotetaan valmistuvan kesällä 2008. Asemien "Tsentralna" ja "Muzeina" odotetaan tulevan käyttöön vasta vuoden 2008 jälkeen. Näiden laajennusten jälkeen linjan 1 pituudeksi tulee 11,82 kilometriä ja asemia on yhdeksän. Toista linjaa on suunniteltu jo pitkälle, se ylittäisi Dnepr-joen. Suunnitelmia on muitakin ja jos ne toteutettaisiin, tulisi rataverkoston pituudeksi 80 kilometriä ja se koostuisi kolmesta linjasta.


title: Uppouma

text: Uppouma eli deplasementti tarkoittaa aluksen kelluessa syrjäyttämän vesimassan painoa. Sukellusveneiden tapauksessa uppouma ilmoitetaan erikseen sekä pinnalla että sukelluksissa. Maksimi uppouma on siis aluksen oman painon ja kantavuuden summa (aluksen paino täydessä lastissa). Uppouma ilmoitetaan yleensä tonneina. Uppouma kuvaa sitä, miten syvällä laiva lasteineen ui.


title: Uppouma

text: Arkhimedeen lakiin perustuen nesteessä kelluva kohde syrjäyttää nestettä niin paljon, että noste vastaa kappaleen painoa. Noste on yhtä suuri kuin kappaleen syrjäyttämän nestemäärän paino. Kelluvan laivan paino lasteineen on sama kuin sen syrjäyttämän vesimassan paino.


title: Lapin vanhimmat

text: Lapin vanhimmat ovat esikoislestadiolaisia maallikkosaarnaajia jotka muodostavat "esikoisten seurakunnan" hengellisen "hallituksen". Heillä katsotaan olevan johtoasema muuhun liikkeeseen nähden.Kinnunen, sivu 222 Lapin vanhimmat ovat kotoisin liikkeen syntysijoilta Ruotsin Lapista. Ruotsin Lapin äitiseurakunta lähettää vanhimpia lähetysmatkoille muihin maihin ja vanhimmat toimivat myös ratkaisijoina eri maissa esiintyvissä kiistoissa.


title: Lapin vanhimmat

text: Lestadiolaisuuden alkuvaiheen seurakuntavanhimmista tunnetuimpia olivat Juhani Raattamaa ja Erkki Antti Juhonpieti. Esikoislestadiolaisten mukaan Juhani Raattamaa siirsi vuoden 1897 Lannavaaran kokouksessa "hallituksen toimet" Joonas Purnulle. Tapahtuman jälkeen esikoislestadiolaiset katsoivat koko herätysliikkeen johdon siirtyneen heille, vaikka 1900-luvun hajaannuksessa seurakunnanvanhimpia esikoisuuteen jäi vain kourallinen. Esikoislestadiolaiset ajattelevat näiden olevan ainoat Laestadiuksen, Raattamaan ja Purnun kanssa yksimieliset. Kokous oli viimeinen johon Juhani Raattamaa osallistui. Toisten mukaan kokouksessa ei annettu seurakunnan hallitusta Joonas Purnun tai kenenkään muun saarnaajan haltuun. Osan mukaan kokouksessa annettiin Joonas Purnulle julkinen varoitus. Uusheräys ja vanhoillislestadiolaisuus torjuivat Ruotsin Lapin vanhimpien aseman liikkeen johtajina.


title: Lapin vanhimmat

text: Esikoislestadiolaisia Lapin vanhimpia ovat olleet 1900-luvun alun hajaannuksen jälkeen mm. Joonas Purnu, Samuel Vettasjärvi, Isak Kuoksu, Isak Niku, Viktor Appelqvist , William Eriksson, Gunnar Jönsson Evald Larsson ja Levi Larsson. Nykyisiä vanhimpia ovat Lars Larsson, Gunnar Persäter, Odd Minde, Ulf Bolsöy, Bror Erkstam, Håkan Gustavsson, Göran Larsson, Hans-Olof Wettainen, Sven-Åke Blombacke, Egil Ekhorn, Fredrik Lantto ja Per-Gunnar Wettsjö.


title: Lehmukset

text: Lehmukset ("Tilia") on malvakasveihin ("Malvaceae") kuuluva suku. Siihen kuuluu noin 30 lajia. Lehmukset ovat suuria puita, jotka kukkivat kesällä. Hedelmä on pähkylämäinen.


title: Lehmukset

text: Suomessa ainoa luontainen laji on metsälehmus ("Tilia cordata"). Puistopuiksi istutetaan myös muita lajeja, varsinkin metsälehmuksen ja isolehtilehmuksen risteymää puistolehmusta ("Tilia" × "vulgaris").


title: Alppihiihdon maailmanmestaruuskilpailut 1999

text: 35. alppihiihdon maailmanmestaruuskilpailut järjestettiin 2.–14. helmikuuta 1999 Vailissa ja Beaver Creekissä, Coloradossa, Yhdysvalloissa 2 499–3 483 metrin korkeudella merenpinnasta.


text: Kisojen suurin sankari oli Norjan Lasse Kjus, joka voitti viisi mitalia eli yhden jokaisessa lajissa. Itävallan Hermann Maier voitti kaksi kultaa ja Suomen Kalle Palander Suomen ensimmäisen mitalin alppihiihdossa voittamalla yllättäen pujottelun kultaa. Naisissa Itävallan Alexandra Meissnitzer voitti kaksi kultamitalia.


title: Darren Shanin tarina

text: Darren Shanin tarina (, myös "The Cirque du Freak Series") on irlantilaisen kirjailijan Darren Shanin luoma nuorille suunnattu fantasiakirjasarja. Kirjasarja kertoo nuoresta Darren Shan -nimisestä pojasta ja hänen uudesta elämästään puolivampyyrina.


title: Darren Shanin tarina

text: "Darren Shanin tarinaan" kuuluu kaksitoista osaa. Ensimmäinen osa "Friikkisirkus" julkaistiin alkuperäiskielellä vuonna 2000 kun taas sarjan viimeinen osa "Sons of Destiny" julkaistiin vuonna 2006. Kaksitoista osaa jakautuvat neljään trilogiaan: esimerkiksi kolme ensimmäistä kirjaa, "Friikkisirkus", "Vampyyrin oppipoika" ja "Kauhun tunneleissa", kuuluvat "Vampire Blood" -nimiseen trilogiaan. Kirjankustantamo Tammi on kustantanut sarjaa suomeksi vuodesta 2001 alkaen. Sitä on kääntänyt suomeksi Kaijamari Sivill, ja Tanja Falk on suomentanut sarjan yhden osan. Vuoden 2010 keväällä sarjaa on käännetty yhteensä yhdeksän osaa. Kirjailija Shan on kirjoittanut kirjojen lisäksi useita novelleja, jotka sijoittuvat sarjan maailmaan.


title: Darren Shanin tarina

text: Kirjoista on myös tehty elokuva "" (2009). Sangatsu Manga aloitti sarjan sarjakuva-version julkaisun suomeksi joulukuussa 2013 nimellä Darren Shan. Sarjakuva julkaistaan 12 pokkarissa, ja jokainen niistä sovittaa yhden kirjan sarjakuvamuotoon.


title: Darren Shanin tarina

text: Ensimmäinen osa "Friikkisirkus" (Cirque Du Freak) kertoo päähenkilön elämästä ennen vampyyrin oppipojaksi tulemista, siitä, miten hän menee ystävänsä Steve Leonardin kanssa katsomaan friikkisirkusta ja kuinka hän pääty vampyyri Larten Crepsleyn matkaan.


title: Darren Shanin tarina

text: Toisessa osassa puolivampyyri Darren yrittää sopeutua uuteen yölliseen elämäänsä ja totuttelee juomaan ihmisverta. Darren matkaa oppi-isänsä kanssa kierrellen maailmaa friikkisirkuksen kanssa.


title: Darren Shanin tarina

text: Kolmannessa osassa "Kauhun tunneleissa" (Tunnels of Blood) puolivampyyri Darren Shan, käärmepoika Evra Von ja vampyyri Larten Crepsley lähtevät joulun alla Crepsleyn kotikaupunkiin. Pojille selviää Crepsleyn yrittävän pysäyttää hullu murhaaja, joka riehuu vapaalla jalalla ja Darren joutuu ensimmäistä kertaa vastakkain hullun vampaneesin - violetti-ihoisen, punasilmäisen, vampyyrien serkun - kanssa, jota Crepsley yrittää pysäyttää.


title: Darren Shanin tarina

text: Sarjan neljännessä osassa, "Vampyyrivuori"-kirjassa (Vampire Mountain) Larten Crepsley aikoo esitellä oppipoikansa Darren Shanin vampyyrineuvostolle ja -prinsseille joten he lähtevät kahden siniviitoiksi kutsutun pienen olennon kanssa pitkälle matkalle vampyyrivuoreen, joka on vuoren sisäinen linnoitus, jossa kaikki vampyyrit kokoontuvat joka 12. vuosi. Matkakumppanikseen he saavat Crepsleyn vanhan ystävän Gavner Purlin ja pienen susilauman, johon Darren ystävystyy.


title: Darren Shanin tarina

text: "Kuoleman koetuksessa" (Trials of Death) Darren joutuu todistamaan kelpoisuutensa vampyyriksi suorittamalla viisi koetta: hän joko läpäisee ne, kuolee yrittäessään, tai epäonnistuu ja hänet surmataan Kuolemansalissa. Neljännessä koetuksessa taistellessaan kahta hurjistunutta villisikaa vastaan Darren epäonnistuu ja olisi kuollut ilman pienen siniviitan, Harkat Muldsin apua. Darren pakenee Kurda Smalhtin, tulevan vampyyriprinssin, avulla ja yrittää päästä vuoresta aamuauringon turvin sillä täysvampyyrit kuolevat, jos ovat parikin tuntia auringonvalossa. Kirjan lopussa Kurda kuitenkin osoittautuu petturiksi, joka yrittää valloittaa vuoren vampaneesien kanssa. Kurda tappaa Gavner Purlin ja vampaneesit yrittävät saada Darrenin kiinni, ettei tämä ehdi varoittaa vampyyreita. Darren tiputtautuu vuoren alaiseen Kuoleman Jokeen, josta kukaan ei ole selvinnyt hengissä.


title: Darren Shanin tarina

text: "Vampyyriprinssi"-kirjassa (The Vampire Prince) Darren selviää Kuoleman Joesta ja joutuu ulos vuoresta virran mukana. Hän palauttelee voimiaan susilauman turvissa ja yrittää miettiä, miten voisi varoittaa vampyyreja vuoren sisällä piileksivistä vampaneeseista ilman että hänet tapetaan. Vampyyrit luulevat Darrenin paenneen ennen oikeudenkäyntiä ja ovat lähteneet etsimään tätä. Lopulta Darren saa Kurdan paljastetuksi Kurdan investituuran eli ylennysriitin aikana, ja Darrenin juonen avulla vampaneesit saadaan tapettua. Samassa myös Arra Sails, Crepsleyn entinen kumppani, kuolee ja hänen ruumiinsa poltetaan ja tuhkat sirotellaan Vampyyrivuoren juurelle. Se on vampyyrien tapa: he eivät hautaa ruumiita, jotta vampyyrin henki pääsee kuolemanjälkeiseen paikkaan, Paratiisiin. Kurda tuomitaan kuolemaan ja Darrenista tulee vamppyyriprinssi.


title: Darren Shanin tarina

text: (Hunters of the Dusk) Vamppyyriprinssi Darren Shan on kuusi vuotta ollut Vampyyrivuoressa opettelemassa kansansa tapoja ja parantamassa taistelutaitojaan. Vampyyrit ja vampaneesit ovat olleet sodassa siitä asti, kun Darren sai paljasttettua petturivampyyri Kurda Smahltin tämän yrittäessä vallata Vampyyrivuori pienen vampaneesijoukon kanssa. K. H. Talo (Korpernikus Henrik Talo = kohtalo)- iätön pikkumies, joka pystyy kulkemaan tulevaisuuteen ja menneisyyteen tulee vampyyrivuoreen kertomaan, että Vampaneesimestari kokoaa joukkojaan voittaakseen vampyyrit sodassa. Vain kolme vampyyriä pystyvät pysäyttämään Vampaneesimestarin ja tappamaan tämän. Hän nimeää jahtaajiksi Larten Crepsleyn, Darrenin ja vampyyriprinssi Vancha Marchin, joka liittyy heidän seuraansa myöhemmin. Heidän mukaansa lähtee siniviitta Harkat Mulds. Jahtaajat saavat neljä kertaa yrittää tappaa Vampaneesimestarin ja ennustuksen mukaan jos kaksi kolmesta jahtaajasta kuolee, kolmas jahtaaja joutuu todistamaan oman kansansa tuhoa Varjojen Herran noustessa maailman valtiaaksi.


title: Darren Shanin tarina

text: (Allies of the Night) Darren Shan, Harkat Mulds ja Larten Crepsley palaavat Crepsleyn vanhaan kotikaupunkiin ottamaan selvää, ovatko vampaneesit raakojen murhien takana. Joku on ilmoittanut Darrenin kouluun, kuka? K.H. Talo? Vampaneesit? Darren tapaa entisen tyttöystävänsä Debbie Keison, joka on opettaja samassa koulussa, johon Darren on ilmoitettu (suonissaan virtaavan vampyyriveren vuoksi Darren näyttää vain noin 15 vuotiaalta, vaikka todellisuudessa on jo 26-vuotias). Darren tapaa vanhan ystävänsä Steve Leonardin, joka kertoo hautausmaalla tapahtuneiden tapahtumien jälkeen ottaneensa selvää vampyyreistä ja vampaneeseista. Steve luonnehtii vampyyrejä "jaloiksi ja kunniallisiksi otuksiksi, jotka kunnioittavat elämää eivätkä tapa verta juodessaan." Sanoista huolimatta hän on edelleen katkera Crepsleylle, joka totesi Steven verta testatessaan tämän olevan paha,ja Darrenille, joka "varasti" Steven mahdollisuuden päästä vampyyriksi. Todellisuudessa Steve on puolivampaneesi, joka tahtoo kostaa Darrenille ja Crepsleylle. Steve luuli Darrenin hylänneen hänet ja liittyneen vampyyreihin omasta tahdostaan, vaikka tosiasiassa Darren jätti ihmisen elämänsä pelastaakseen Steven Madam Octalta saamaltaan tappavan myrkyn vasta-aineen saadakseen.